Tidak guna dana untuk kepentingan peribadi walaupun saya pengasas YAB - Ahmad Zahid

KUALA LUMPUR, 30 Ogos - Datuk Seri Dr Ahmad Zahid Hamidi memberitahu Mahkamah Tinggi hari ini bahawa beliau tidak menyeleweng dana Yayasan Akalbudi (YAB) untuk kepentingan peribadi walaupun beliau adalah pengasas yayasan itu.Ahmad Zahid, 69, berkata dana yayasan itu digunakan untuk aktiviti-aktiviti yang dibenarkan seperti dalam Memorandum dan Artikel Persatuan (M&A) atau objektif YAB.“Saya tidak boleh menggunakan dana yayasan itu untuk kepentingan peribadi,” kata bekas timbalan perdana menteri itu.Beliau berkata demikian ketika pemeriksaan semula oleh peguamnya, Hamidi Mohd Noh semasa membela diri atas 47 pertuduhan, iaitu 12 kes pecah amanah (CBT), lapan rasuah dan 27 pengubahan wang haram, membabitkan puluhan juta ringgit milik dana YAB.Semasa disoal seorang lagi peguamnya Datuk Ahmad Zaidi Zainal mengenai sama ada bekas Timbalan Pengarah Urusan Datasonic Group Berhad Chew Ben Ben memberitahu tujuan cek RM6 juta diserahkan, Ahmad Zahid menjawab “sumbangan politik”.Ahmad Zaidi: Mengapa sumbangan daripada Datasonic yang Datuk Seri (Ahmad Zahid) terima masuk ke dalam akaun Tetuan Lewis & Co dan tidak buat aktiviti politik daripada sumbangan itu?Ahmad Zahid: Yang Arif, sebarang sumbangan politik walaupun untuk aktiviti peribadi saya sebagai ahli politik, saya masukkan (sumbangan) ke dalam akaun Lewis & Co sebagai pemegang amanah (YAB) adalah untuk disalurkan kepada aktiviti-aktiviti yang dibenarkan sebagaimana terdapat dalam M&A untuk tujuan atau objektif YAB.

Pada prosiding sebelum ini, Ahmad Zahid memberitahu mahkamah bahawa dua cek berjumlah RM6 juta yang diterimanya daripada Chew adalah sumbangan politik ketika beliau menjadi timbalan perdana menteri dan bukannya rasuah.Perbicaraan di hadapan Hakim Datuk Collin Lawrence Sequerah bersambung 2 petang. - BERNAMA


Tiga lelaki termasuk sepupu mengaku tidak bersalah rogol remaja perempuan

KUANTAN, 30 Ogos- Tiga lelaki didakwa di Mahkamah Sesyen Kuantan atas pertuduhan merogol secara berkumpulan seorang remaja perempuan pada 20 Ogos lalu.Kesemua tertuduh termasuk seorang sepupu kepada mangsa bagaimanapun mengaku tidak bersalah dan mohon dibicarakan selepas pertuduhan dibacakan di hadapan Hakim Shahrul Rizal Majid.Berdasarkan pertuduhan, tertuduh Rosli Bakar, 29 tahun; Helmet, 22 tahun dan Murad Ahmad, 26 tahun didakwa bersama-sama merogol mangsa berusia 14 tahun di hutan berhampiran simpang kawasan perkuburan lama dekat Bukit Ibam, Rompin, kira-kira pukul 11.15 malam 20 Ogos hingga 7 pagi, 21 Ogos lalu.Mereka dituduh mengikut Seksyen 375B Kanun Keseksaan yang memperuntukkan hukuman penjara tidak kurang 10 tahun dan maksimum 30 tahun, jika sabit kesalahan.Pendakwaan dikendalikan oleh Timbalan Pendakwa Raya, Sharifah Nurul Syuhada Tuan Mamat manakala ketiga-tiga tertuduh diwakili peguam daripada Yayasan Bantuan Guaman Kebangsaan (YBGK), Saifuddin Abdul Rahman.Ketika prosiding berlangsung, pihak pendakwaan tidak menawarkan sebarang jaminan kerana ketiga-tiga tertuduh telah didakwa di Mahkamah Majistret Pekan, semalam di bawah Seksyen 302 Kanun Keseksaan melibatkan mangsa sama.Mahkamah menetapkan tarikh 29 September depan bagi sebutan semula kes dan lantikan peguam.Pada 23 Ogos lalu, polis menahan tiga lelaki di Bukit Ibam, Muadzam Shah kerana disyaki terlibat dalam kes kematian seorang remaja perempuan.

(Ketiga-tiga tertuduh didakwa di Mahkamah Majistret Pekan, semalam di bawah Seksyen 302 Kanun Keseksaan melibatkan mangsa sama)


Dua lelaki ditahan disyaki terlibat seleweng diesel

SHAH ALAM, 27 Ogos- Dua lelaki ditahan selepas disyaki terlibat dalam sindiket penyelewengan minyak diesel bersubsidi di kawasan tanah lot sekitar Semenyih, Hulu Langat, Khamis lepas dengan keseluruhan rampasan dianggar bernilai RM163,550.Pengarah Kementerian Perdagangan Dalam Negeri dan Hal Ehwal Pengguna (KPDNHEP) Selangor Mohd Zuhairi Mat Radey berkata kedua-duanya yang berusia 35 dan 45 tahun ditahan pasukan khas polis Bukit Aman sebelum kes diserahkan kepada pihaknya semalam untuk siasatan lanjut.“Antara barangan rampasan ialah 47 tong jenis IBC (intermediate bulk containers) berkapasiti 1,000 liter, 31 tong berisi cecair disyaki minyak diesel dianggarkan keseluruhannya 31,000 liter, sebuah lori dan sebuah kenderaan jenis pacuan empat roda dipercayai digunakan bagi aktiviti itu,” katanya dalam kenyataan hari ini.Mohd Zuhairi berkata siasatan awal mendapati kedua-dua suspek gagal mengemukakan sebarang dokumen atau kebenaran daripada pengawal bekalan bagi menyimpan serta berurus niaga barang kawalan iaitu diesel dan petrol.

Katanya kes disiasat mengikut Seksyen 21 Akta Kawalan Bekalan 1961 kerana memiliki barang kawalan dengan menimbulkan syak munasabah serta Peraturan 3(1) Peraturan-Peraturan Kawalan Bekalan 1974 susulan berurusan dengan barang kawalan berjadual tanpa lesen yang sah.Beliau berkata pihaknya akan menjalankan siasatan lanjut ke atas kes serahan itu bagi mengenal pasti pihak yang turut terlibat dalam aktiviti berkenaan.


Kes culik bayi: Suspek pasangan kekasih disambung reman

(Suspek (depan, kanan) dibawa ke Mahkamah Bukit Mertajam hari ini untuk mendapatkan perintah lanjutan reman)

BUKIT MERTAJAM, 27 Ogos- Mahkamah Majistret Bukit Mertajam hari ini melanjutkan perintah reman terhadap dua individu, lelaki dan gadis bawah umur yang dipercayai terlibat dalam kes penculikan bayi berusia sembilan bulan, selasa lalu. Perintah lanjutan reman selama tiga hari itu dikeluarkan Majistret Muhammad Firdaus Abdul Wahab bagi membolehkan polis meneruskan siasatan bawah Seksyen 363 Kanun Keseksaan terhadap pasangan kekasih itu.  Terdahulu suspek lelaki berusia 18 tahun hadir di mahkamah dengan menaiki trak polis kira-kira pukul 9.35 pagi.  Manakala suspek gadis berusia 14 tahun tidak dapat hadir dan proses perlanjutan reman dilakukan menerusi panggilan video berikutan keadaannya yang tidak sihat.Sementara itu, K.Saravana Kumar yang mewakili suspek berkata pendakwaan terhadap pasangan kekasih itu dijangka akan berlangsung dalam masa terdekat.Rabu lalu, dilaporkan lima suspek direman empat hari bermula 24 Ogos hingga hari ini selepas dipercayai melarikan bayi berkenaan.Bagaimanapun kelmarin, Ketua Polis daerah Seberang Perai Tengah, ACP Tan Cheng San dalam sidang media menegaskan setakat ini tiada elemen sindiket dikenal pasti membabitkan kes culik bayi di pangsapuri Taman Pauh, Perai itu.Berdasarkan siasatan tiada sebarang transaksi jual beli bayi dilakukan kesemua suspek namun motif kejadian serta siasatan mengenai dakwaan sindiket penculikan tetap dijalankan oleh pihak polis.

(Ketua Polis daerah Seberang Perai Tengah, ACP Tan Cheng San (tengah) menegaskan setakat ini tiada elemen sindiket dikenal pasti membabitkan kes culik bayi di pangsapuri Taman Pauh, Perai)


Buruh binaan maut dipukul majikan

GUA MUSANG, 26 Ogos- Seorang buruh binaan meninggal dunia semalam dipercayai akibat dipukul dengan menggunakan topi keledar oleh majikannya, Isnin lepas.Pemangku Ketua Polis Kelantan, Datuk Muhamad Zaki Harun berkata remaja lelaki berusia 16 tahun itu meninggal dunia pada 6.30 pagi ketika dirawat di Hospital Kuala Lipis, Pahang.Beliau berkata pada Isnin lepas, mangsa mengadu dipukul majikannya di Kampung Mentara Lama dan dibawa ke Klinik Kesihatan Merapoh, Pahang pada keesokannya sebelum dirujuk ke Hospital Kuala Lipis pada hari sama."Siasatan awal mendapati mangsa bekerja dengan suspek sebagai tukang rumah di Kampung Mentara Lama."Punca awal kejadian disebabkan mangsa cuba mengambil duit upah membina rumah tanpa pengetahuan majikannya itu. Suspek berang lalu bertindak memukul mangsa menggunakan topi keledar hingga mangsa mengalami kecederaan dan kesakitan," katanya dalam kenyataan hari ini.

(Pemangku Ketua Polis Kelantan, Datuk Muhamad Zaki Harun/ BERNAMA)

Muhamad Zaki berkata susulan itu, suspek yang berusia 40 tahun direman hingga Selasa ini untuk membantu siasatan.“Pada awalnya kes ini disiasat mengikut Seksyen 326 Kanun Keseksaan namun kemudian mengikut Seksyen 302 Kanun Keseksaan memandangkan mangsa telah meninggal dunia,” katanya.- BERNAMA


Gara-gara takut dan panik penjawat awam kerugian RM429,000

KANGAR, 26 Ogos - Seorang penjawat awam mengalami kerugian sebanyak RM429,000 akibat diperdaya oleh sindiket Macau Scam.Ketua Polis Daerah Arau, Supritenden Ahmad Mohsin Md Rodi berkata wanita berusia 50 tahun itu menerima panggilan telefon daripada nombor tidak dikenali yang memperkenalkan diri sebagai pegawai dari pejabat Pos Malaysia Berhad."Mangsa diberitahu bahawa terdapat satu bungkusan mengandungi barang terlarang iaitu sekeping kad pengenalan dan lima keping kad juruwang automatik (ATM) yang didaftarkan atas nama mangsa untuk dihantar ke Sabah," katanya dalam satu kenyataan.Ahmad Mohsin berkata mangsa yang menafikan hal berkenaan bagaimanapun diarahkan suspek untuk membuat laporan polis menerusi panggilan telefon yang disambung ke Balai Polis Sabah.

"Selepas panggilan tersebut disambungkan, mangsa terkejut apabila diberitahu bahawa nama dan nombor kad pengenalannya terlibat dalam kes jenayah pengubahan wang haram dan mangsa diminta untuk membuat beberapa kali transaksi bayaran bagi menyelesaikan kes itu," katanya.Beliau berkata wanita itu yang takut dan panik kerana diugut akan ditangkap dan didakwa di mahkamah atas kesalahan kononnya dilakukan mangsa, telah percaya dengan dakwaan terbabit dan membuat 10 kali transaksi bayaran berjumlah RM429,000 ke beberapa akaun yang diberikan.Ahmad Mohsin berkata polis menerima laporan daripada mangsa pada Rabu lepas dan kes disiasat di bawah Seksyen 420 Kanun Keseksaan kerana menipu.Beliau turut mengingatkan orang ramai agar lebih berhat-hati dan jangan mudah panik serta percaya apabila menerima panggilan sedemikian.


Peniaga dalam talian mengaku tidak bersalah perdaya mangsa serah RM201,000

PASIR MAS, 30 Ogos- Seorang peniaga dalam talian didakwa di Mahkamah Majistret Pasir Mas atas 10 pertuduhan memperdaya seorang pemuda membabitkan nilai kerugian RM201,000 tahun lalu.Tertuduh, Mazlan Ahmad, 29 tahun bagaimanapun mengaku tidak bersalah dan mohon dibicarakan selepas kesemua pertuduhan dibacakan dihadapan Majistret Rais Imran Hamid.Mengikut kesemua pertuduhan, tertuduh didakwa memperdaya Syed Syarif Syed Abdullah, 23 tahun dengan menyamar sebagai Tengku Dani Shah dan mendorong mangsa menyerahkan wang tunai berjumlah RM201,000 menerusi akaun milik Mohd Razalan Ishak, 36 tahun untuk diserahkan kepada tertuduh.Kesalahan itu dilakukan di Kampung Gual Tinggi, Rantau Panjang antara 31 Mei hingga 2 September 2021. Tertuduh didakwa mengikut Seksyen 419 Kanun Keseksaan yang memperuntukan hukuman penjara sehingga tujuh tahun atau denda atau kedua-duanya.Pendakwaan dilakukan Timbalan Pendakwa Raya, Nor Akmal Mohd Bakri dan tertuduh diwakili peguam, Wan Mohd Ikram Wan Ibrahim.

(Tertuduh dibawa ke Mahkamah Majistret Pasir Mas untuk didakwa atas 10 pertuduhan memperdaya mangsa membabitkan kerugian RM201,000)

Terdahulu, Nor Akmal memohon jaminan setimpal dikenakan iaitu RM5,000 bagi setiap pertuduhan kerana dibimbangi tertuduh akan melarikan diri sekiranya jaminan rendah dikenakan.Bagaimanapun, Wan Mohd Ikram memohon jaminan paling minimum memandangkan anak guamnya hanya bekerja sebagai peniaga dalam talian dengan pendapatan RM1,500 sebulan.Mahkamah kemudiannya memutuskan jaminan RM2,500 bagi setiap pertuduhan untuk seorang penjamin dan menetapkan 28 September sebagai tarikh sebutan semula kes.


Polis rampas syabu RM30.8 juta, senjata api dipercayai sindiket edar guna kurier

(Turut dijumpai 50 peluru hidup, 17 peluru bersaiz 12 bore dan dua batang besi laras di dalam rumah yang dijadikan stor sindiket itu)

BENTONG, 25 Ogos- Polis Diraja Malaysia (PDRM) merampas 841.06 kilogram (kg) dadah jenis syabu dianggar bernilai RM30.8 juta dalam dua serbuan di sekitar daerah ini pada 20 Ogos lalu.Semua dadah dirampas dalam sebuah rumah di Taman Anggerik, di sini, yang dijadikan stor oleh sindiket yang dipercayai turut terbabit pengedaran bahan terlarang itu untuk pasaran antarabangsa.Ketua Polis Pahang, Datuk Seri Ramli Mohamed Yoosuf, berkata dalam serbuan antara jam 9 hingga 11 malam itu, pihaknya turut menahan tiga lelaki warga emas berusia antara 61 hingga 63 tahun di tepi jalan di dalam kawasan kampung Bukit Tinggi, di sini.Polis DiRaja Malaysia (PDRM) melalui Jabatan Siasatan Jenayah Narkotik (JSJN) berjaya menumpaskan satu sindiket dipercayai terlibat dengan aktiviti penyeludupan dan pengedaran dadah bagi pasaran antarabangsa dan tempatan.  Sindiket terbabit dikesan dalam satu serbuan yang diadakan pada 20 Ogos lalu antara jam 9 malam hingga 11 malam, yang membawa kepada penahanan tiga lelaki warga emas berusia 61,62 dan 63 tahun di tepi jalan di dalam kawasan Kampung Bukit Tinggi, Bentong.  Ketua Polis Pahang, Datuk Seri Ramli Mohamed Yoosuf berkata, hasil tangkapan suspek membawa kepada penemuan sebuah rumah di Taman Anggerik, Bentong, yang dijadikan stor sindiket "Hasil serbuan, polis berjaya merampas sejumlah 841.06 kilogram dadah jenis syabu yang dianggarkan bernilai RM30.8 juta iaitu pada harga RM36,000 sekilogram.

(Ketua Polis Pahang, Datuk Seri Ramli Mohamed Yoosuf menunjukkan syabu yang dirampas dianggar bernilai RM30.8 juta)

"Menerusi serbuan itu, polis menemukan sepucuk pistol jenis Glock dalam kereta suspek serta selaras senjata api tiruan bersama empat kelopak peluru,."Turut dijumpai 50 peluru hidup, 17 peluru bersaiz 12 bore dan dua batang besi laras di dalam rumah yang dijadikan stor sindiket itu."Dari siasatan kami senjata dirampas kemungkinan digunakan sebagai jaminan buat suspek dalam melakukan aktiviti penyeludupan dan pengedaran dadah," katanya pada sidang media di rumah kelab Ibu Pejabat Polis Daerah (IPD) Bentong, di sini.Ramli berkata, siasatan ke atas ketiga-tiga suspek mendapati ketiga-tiga suspek yang merupakan warganegara tempatan itu negatif dadah dan tidak mempunyai rekod jenayah lampau. Katanya, ketiga-tiga suspek disiasat di bawah Seksyen 39B Akta Dadah Berbahaya (ADB) 1952 dan semua suspek direman selama tujuh hari bermula 21 hingga 27 Ogos ini. Tambahnya,sindiket ini dipercayai aktif sejak awal tahun ini di mana ketiga-tiga suspek yang merupakan kenalan lama dipercayai menjadikan rumah tersebut sebagai tempat simpanan dan dibungkus sebelum diedarkan.


Op Ambang Merdeka : 25 individu ditahan atas pelbagai kesalahan di Johor

JOHOR BAHRU, 31 Ogos- Sejumlah 21 lelaki dan empat wanita berusia antara 23 dan 52 tahun ditahan atas pelbagai kesalahan menerusi Op Ambang Merdeka Kontinjen Johor yang dilaksana di seluruh negeri. Ketua Polis Johor, Datuk Kamarul Zaman Mamat berkata, pemeriksaan dibuat ke atas 539 lelaki dan 140 wanita di 31 buah premis, termasuk 19 premis pusat hiburan dalam operasi yang bermula pukul 8.00 pagi semalam sehingga 8.00 pagi"Tujuh lelaki ditahan kerana positif dadah manakala seorang lelaki dikehendaki mengikut Seksyen 376 Kanun Keseksaan.Selain itu, 13 suspek ditahan mengikut Enakmen Negeri Johor, dua suspek ditahan mengikut Seksyen 45 Akta Pertubuhan 1966, dan dua suspek di bawah Akta Dadah Berbahaya 1952," katanya menerusi kenyataan.

(Polis memeriksa dokumen pengunjung sebuah pusat hiburan dalam Op Ambang Merdeka di sini)

Tambah Datuk Kamarul Zaman, pihaknya turut merampas 20 helai resit perniagaan, lapan buah mikrofon, enam pembesar suara dan wang tunai RM100.


Seleweng diesel: Dua warga tempatan, seorang pemandu lori warga Thailand ditahan

BUKIT KAYU HITAM, 25 Ogos- Dua individu warga tempatan dan seorang pemandu lori warga Thailand ditahan dipercayai cuba menyeleweng sejumlah 1,280 liter minyak diesel bersubsidi. Pengarah Perdagangan Dalam Negeri dan Hal Ehwal Pengguna (KPDNHEP) Kedah, Affendi Rajani Kanth berkata keseluruhan rampasan dianggar bernilai RM207,000.Serbuan dilakukan oleh Pasukan Polis Gerakan Am (PGA) di sebuah stor tidak berlesen di kawasan Perindustrian Bukit Kayu Hitam kerana disyaki menyimpan bahan api diesel tanpa lesen. Dalam serbuan itu, sebuah kepala lori bernombor pendaftaran Thailand yang telah siap diisi penuh minyak diesel subsidi turut ditahan.  Affendi Rajini berkata pihaknya percaya stor simpanan tersebut baharu sahaja diwujudkan dan dijadikan sebagai tempat pengumpulan minyak diesel.

(Serbuan dilakukan di sebuah stor tidak berlesen di kawasan Perindustrian Bukit Kayu Hitam)

Minyak diesel tersebut dipercayai dibeli daripada beberapa buah stesen minyak di sekitar daerah Kubang Pasu sebelum ianya dijual semula kepada lori-lori dari negara Thailand. Kes disiasat di bawah Seksyen 21 Akta Kawalan Bekalan 1961.


Disyaki pindah milik tanah milik KEJORA, lapan individu ditahan

JOHOR BAHRU, 25 Ogos- Seramai lapan individu termasuk empat bergelar Datuk yang disyaki terlibat transaksi pindah milik tanah milik Lembaga Kemajuan Johor Tenggara (KEJORA) di Kluang, Johor pada 1994, ditahan bagi membantu siasatan. Seorang suspek ditahan di Johor, manakala tujuh lagi ditahan di Kuala Lumpur dan Selangor.Ketua Polis Johor, Datuk Kamarul Zaman Mamat berkata, polis menerima laporan daripada seorang pegawai tanah KEJORA pada Januari lepas yang mengesan pindah milik berkenaan pertengahan tahun lepas. Tanah seluas 4,200 ekar bernilai pasaran lebih RM100 juta itu dipindah milik kepada sebuah syarikat persendirian tanpa pengetahuan dan kebenaran KEJORA. Suspek berperanan sebagai Ahli Lembaga Pengarah Koperasi dan pegawai Pejabat Tanah yang bertanggungjawab ketika itu. Tiga lot tanah terbabit dianugerahkan kerajaan negeri kepada KEJORA pada 1987 dengan nilai RM1.47 juta "KEJORA telah membuat pajak tanah ini diusahakan dan diberi pajakan kepada satu lagi anak syarikat koperasi dan koperasi ini telah dibubarkan pendaftaran semasa pembubaran itu berlaku, beberapa perkara yang menyebabkan tanah ini dipindah milik kepada individu yang lain," kata Kamarul.

(Ketua Polis Johor, Datuk Kamarul Zaman Mamat)

Tambahnya, seramai 28 saksi terdiri daripada pengarah syarikat, setiausaha syarikat, peguam, pelikuidasi, pegawai pejabat tanah dan galian serta pegawai-pegawai KEJORA sudah dipanggil memberi keterangan. Kes disiasat mengikut Seksyen 420 Kanun Keseksaan.  Semua suspek diberi jaminan polis selama sebulan sementara kertas siasatan disiapkan dan dirujuk kepada pejabat Timbalan Pendakwa Raya.


Polis tahan lelaki bersama dadah bernilai lebih RM266,000

JOHOR BAHRU, 25 Ogos - Polis Johor merampas pelbagai jenis dadah bernilai lebih RM266,000 menerusi dua serbuan di sini, awal pagi semalam.Ketua Polis Johor, Datuk Kamarul Zaman Mamat berkata, seorang lelaki tempatan berusia 24 tahun, disyaki pengedar dadah ditahan di sebuah apartmen.Jelas beliau, dalam operasi yang bermula pukul 2.30 pagi itu, pihaknya merampas 3.91 kilogram serbuk ecstacy, 153 gram syabu, 276 gram ketamin, 759 biji pil eramin lima dan 123 biji pil ecstacy."Sindiket beroperasi sejak Mei lalu dengan menyimpan dadah di apartmen mewah dan polis percaya, suspek tidak beroperasi sendirian.Polis juga menyita dua buah kenderaan berjumlah RM111,000, wang tunai bernilai RM4,100 dan satu loket emas bernilai RM1,200 menjadikan jumlah keseluruhan rampasan bernilai hampir RM400,000," katanya pada sidang media di sini.

(Datuk Kamarul Zaman menunjukkan dadah yang dirampas dalam operasi awal pagi semalam)

Tambah Datuk Kamarul, suspek direman tujuh hari bermula 24 hingga 30 Ogos untuk siasatan mengikut Seksyen 39B Akta Dadah Berbahaya 1952.


Dua wanita ditahan, dalang  kes penipuan pelaburan wang tidak wujud

Baling, 25 Ogos- Dua wanita termasuk seorang daripadanya sedang sarat mengandung ditahan kerana disyaki terlibat dengan kes penipuan pelaburan wang yang tidak wujud dikenali sebagai “Savingbywaniey atau Free Cash (FC)”.Kedua-dua wanita berusia 30 tahun itu ditahan di sekitar Baling, Kedah, petang semalam.Setakat ini, polis telah menerima 33 laporan membabitkan kerugian wang berjumlah RM1.2 juta.Ketua Polis Daerah, Supritendan Shamsudin Mamat berkata, dalam kejadian terbaharu Jun lalu, seorang pembantu kedai berusia 30 tahun kerugian sebanyak RM18,000 setelah tertarik dengan satu iklan di laman sosial Facebook atas nama “Eypolwaniey” yang mengiklankan tentang pelaburan dan simpanan.

(Ketua Polis Daerah Baling, Supritendan Shamsudin Mamat)

Pengadu tanpa berfikir panjang bersetuju untuk menyertai pelaburan dengan modal sebanyak RM6,000 dan dijanjikan akan mendapat pulangan sebanyak RM12,000 dalam tempoh dua bulan iaitu pada 15 Ogos lalu.Mangsa kemudiannya telah membuat transaksi secara dalam talian sebanyak RM6,000 kepada satu akaun bank yang diberikan suspek.Mangsa kemudian bersetuju untuk menambahkan lagi modal pelaburannya.Bagaimanapun pada 15 Ogos lalu, mangsa mendapati wang modal dan keuntungan yang dijanjikan masih tidak diperolehi dan suspek telah menghilangkan diri.Mangsa telah membuat laporan polis pada 19 Ogos lalu dan satu kertas siasatan telah dibuka dan kes disiasat di bawah Seksyen 420 Kanun Keseksaan (Tipu).Jelas Supritendan Shamsudin, polis kini giat memburu seorang lagi suspek dikenali sebagai Norsyazwany A. Rahim, berusia 23 tahun dan beralamat di Kampung Landak Hilir, Kupang, Baling bagi membantu siasatan.Orang ramai dinasihatkan agar membuat laporan polis jika terlibat dalam sindiket penipuan pelaburan ini.


Rampasan rokok bernilai RM350,000 di Tumpat

TUMPAT, 24 Ogos - Polis berjaya merampas sebanyak 50 kotak besar rokok bernilai RM350,000 dalam satu Op Bersepadu yang dijalankan bermula semalam hingga hari ini.  Menurut Ketua Polis Daerah Tumpat, Asisten Komisioner Amran Dolah berkata rampasan itu dibuat di tebing sungai Kelantan di Kampung Pasir Pekan Hilir, pada pukul 4.15 pagi tadi.   Katanya, serbuan itu turut melibatkan kerjasama 10 agensi penguatkuasa sempadan antaranya Jabatan Kastam Diraja Malaysia, Jabatan Imigresen Malaysia, Jabatan Veterinar, Majlis Keselamatan Negara (MKN) dan lain-lain.  Serbuan dilakukan selepas pihaknya melakukan rondaan dan menjumpai longgokan kotak besar di tebing sungai Kelantan.

(Amran Dolah bercakap kepada pemberita di Ibu Pejabat Polis Daerah (IPD) Tumpat)

"Seterusnya adalah rampasan sebanyak 50 peti besar rokok bersamaan 500,000 batang rokok dengan nilai rampasan sebanyak RM350,000. Rampasan dan tangkapan ketiga adalah satu lelaki melayu dibawah seksyen 12 (2) Akta dadah merbahaya 1952 dan seksyen 15(1)(a) Akta dadah merbahaya 1952,"kata Amran Dolah di sini. Dalam serbuan berlainan, pihaknya juga berjaya merampas 120 liter minyak petrol dan 840 liter minyak diesel di dua lokasi berlainan di Pengkalan Kubor.  Amran Dolah berkata, dalam Op Bersepadu tersebut pihak Majlis Daerah Tumpat turut mengeluarkan 40 notis mengikut Seksyen 70 Akta 133 Jalan Parit Bangunan 1974 serta satu kompaun.


Kereta bawa pendatang asing terlibat kemalangan, pemandu ditahan

BESUT, 24 Ogos- Seorang lelaki tidak sempat menerima habuan membawa 10 pendatang asing tanpa izin apabila dia ditahan polis selepas kereta Perodua Alza dipandunya terlibat dalam kemalangan jalan raya di Kampung Tok Dor dekat sini, semalam.Ketua Polis Daerah Besut Supt Abdul Rozak Muhammad berkata dalam kejadian pada pukul 7.20 pagi itu, suspek yang ‘menyumbat’ 10 penumpang (semua lelaki) dalam kereta tersebut, dikatakan ditawarkan upah RM1,200 bagi membawa pendatang asing itu dari Chiku di Gua Musang, Kelantan ke Gambang, Pahang.“Suspek dikatakan terlelap semasa memandu menyebabkan keretanya melanggar belakang sebuah kereta Proton Persona di hadapannya. Kereta yang dilanggar tersebut kemudian hilang kawalan lalu bertembung dengan sebuah kereta Proton Wira dari arah bertentangan.“Tiga pendatang asing tanpa izin yang cuba melarikan diri dari tempat kemalangan berjaya diberkas oleh orang awam, manakala pemandu dan seorang lagi pendatang asing yang mengalami kecederaan dihantar ke Hospital Besut,” katanya dalam kenyataan di sini hari ini.Menurutnya empat pendatang asing tanpa izin (termasuk seorang yang cedera) yang gagal melarikan diri berusia 19 hingga 47 tahun ditahan bersama pemandu berusia 34 tahun itu dan pihaknya masih mengesan enam lagi yang masih lolos.Abdul Rozak berkata siasatan awal ke atas pemandu kereta itu mendapati pada Isnin lepas dia dihubungi seorang lelaki warganegara Thailand dikenali sebagai ‘Pak Do’ yang menawarkan upah untuk memandu dan membawa pendatang asing tanpa izin menggunakan kereta Perodua Alza yang disediakan Pak Do.“Hasil semakan kesalahan lampau pemandu itu mempunyai dua rekod kesalahan dadah, manakala ujian saringan air kencing pula mendapati dia positif dadah jenis methamphetamine.“Polis turut merampas empat biji pil berwarna kemerahan dipercayai pil kuda dan enam unit telefon bimbit,” katanya.

Abdul Rozak berkata lelaki itu ditahan dan disiasat di bawah Seksyen 4(5) Akta Kesalahan Keselamatan (Langkah-Langkah Khas) 2012, manakala pendatang asing tanpa izin ditahan di bawah Seksyen 51(5)(b) Akta Imigresen 1959/63 (Akta 155).Menurutnya kes turut disiasat mengikut Seksyen 12(2) Akta Dadah Berbahaya 1952.


Kes pukul, polis tahan 10 pelajar kolej vokasional

KUALA LUMPUR, 24 Ogos- Polis menahan 10 pelajar lelaki di sebuah kolej vokasional di Wangsa Maju, di sini hari ini kerana disyaki memukul seorang pelajar lain hingga mencederakan pelajar itu.Ketua Polis Daerah Wangsa Maju Supt Ashari Abu Samah berkata penahanan kesemua pelajar berusia 16 hingga 20 tahun itu susulan daripada laporan polis dibuat seorang wanita semalam berkenaan kes itu.Beliau berkata pengadu seorang wanita tempatan yang merupakan ibu mangsa telah menerima makluman daripada warden asrama mengatakan anaknya tidak sihat dan dibawa ke Hospital Kuala Lumpur bagi mendapatkan rawatan. "Mangsa (lelaki) memaklumkan bahawa beliau telah dipukul beramai-ramai oleh rakan-rakan senior kolej semasa berada di surau asrama.

Mangsa mengalami kecederaan di bahagian tulang rusuk, pinggang serta sakit di keseluruhan badan akibat dipukul," katanya dalam satu kenyataan malam ini.Beliau berkata sehubungan itu, pihak polis telah membuka satu kertas siasatan di bawah Seksyen 147 Kanun Keseksaan iaitu kesalahan merusuh yang jika sabit kesalahan boleh dikenakan hukuman penjara atau denda atau kedua-duanya. Ashari berkata kes ini masih dalam siasatan dan menasihatkan orang ramai supaya mematuhi undang-undang yang telah ditetapkan. "Tindakan akan diambil kepada mana-mana individu yang melanggar undang-undang tanpa mengira pesalah itu berstatus pelajar," katanya.- BERNAMA


Mayat remaja perempuan ditemukan, disyaki mangsa bunuh

KUANTAN, 23 Ogos- Mayat seorang remaja perempuan Orang Asli berusia 14 tahun dipercayai mangsa bunuh ditemukan di lereng bukit berhampiran rumahnya di Bukit Ibam, Rompin, Ahad lepas. Ketua Polis Daerah Rompin DSP Mohd Azahari Mukhtar berkata mangsa yang difahamkan tidak bersekolah ditemukan oleh sepupunya dalam keadaan berdarah di tangan dan kepala sebelum laporan polis dibuat pada pukul 2.45 petang hari sama. "Mangsa difahamkan tidak pulang ke rumah selepas keluar pada malam sebelumnya, menyebabkan bapa mangsa membuat laporan di balai polis berhampiran sebelum mayatnya ditemukan," katanya dalam kenyataan di sini hari ini.Susulan penemuan mayat itu, Mohd Azahari berkata tiga lelaki Orang Asli ditahan pada pukul 9.40 malam tadi (22 Ogos) bagi membantu siasatan mengikut Seksyen 302 Kanun Keseksaan.Kesemua mereka akan dibawa ke Mahkamah Majistret Rompin hari ini bagi mendapatkan perintah reman.

Sementara itu, mayat mangsa yang dibawa ke Hospital Tengku Ampuan Afzan (HTAA) di sini akan dibedah siasat hari ini bagi mengetahui punca kematian. Mohd Azahari meminta orang awam yang mempunyai maklumat mengenai kejadian itu agar menghubungi polis di 09-4145999 atau Pegawai Penyiasat ASP Abdul Khaliq Mustopa di 019-9999769.


Kalau saya perasuah, pasti sumbangan wang dibuat atas nama saya - Ahmad Zahid

KUALA LUMPUR, 22 Ogos - Datuk Seri Dr Ahmad Zahid Hamidi menjelaskan di Mahkamah Tinggi hari ini sekiranya beliau seorang perasuah, pastinya wang RM2 juta yang diterima daripada seorang pengarah syarikat akan dibuat atas nama beliau sendiri dan bukan ditandakan sebagai ‘sumbangan politik’.Katanya beliau menerima wang RM2 juta dalam tiga cek daripada pengarah syarikat Profound Radiance Sdn Bhd (PRSB), Azlan Shah Jaffril yang ditandakan oleh Azlan Shah sebagai ‘amal jariah’ dan ‘sumbangan politik untuk Timbalan Perdana Menteri’.“Wang RM2 juta ini tidak dimasukkan ke dalam akaun peribadi saya, tetapi untuk Yayasan Akalbudi (YAB) yang akaunnya dipegang oleh firma guaman Tetuan Lewis & Co.“Orang yang ikhlas seperti saya ini dituduh, manakala orang yang ‘songlap’ duit tidak dituduh. Saya rasa ini sesuatu yang tidak patut berlaku kepada saya,” kata bekas Timbalan Perdana Menteri itu.Beliau berkata keterangan Azlan Shah selaku saksi pendakwaan ke-18 juga menyatakan bahawa wang RM2 juta itu adalah sumbangan politik dan kebajikan, dan ia harus diterima mahkamah kerana ia adalah keterangan bersumpah oleh saksi.bdul Malik: Datuk Seri, saya tidak teringin hendak jadi ahli politik.Ahmad Zahid: Bagus, memang tidak layak.Hakim Datuk Collin Lawrence Sequerah kemudian mengarahkan Ahmad Zahid untuk menjawab soalan yang dikemukakan Abdul Malik, sebelum mahkamah berhenti rehat.Ahmad Zahid turut diwakili peguam Hisyam Teh Poh Teik.

Bagi pertuduhan ke-16, 17 dan 18 yang dihadapinya, Ahmad Zahid, 69, didakwa secara rasuah menerima tiga suapan berjumlah RM2 juta dalam bentuk tiga cek bernilai RM300,000, RM1 juta dan RM700,000 milik PRSB melalui akaun Tetian Lewis & Co, sebagai upah kepadanya selaku Menteri Dalam Negeri dalam melantik PRSB sebagai Pengendali Perkhidmatan One Stop Centre (OSC) di Negara Pakistan dan Nepal di Kementerian Dalam Negeri Malaysia.Perbicaraan di hadapan Hakim Sequerah bersambung esok. - BERNAMA


Saya tidak guna sumbangan politik RM6 juta untuk kepentingan peribadi - Ahmad Zahid

KUALA LUMPUR, 22 Ogos - Datuk Seri Dr Ahmad Zahid Hamidi memberitahu Mahkamah Tinggi di sini hari ini beliau tidak pernah menggunakan wang RM6 juta yang didakwa sumbangan politik daripada Timbalan Pengarah Urusan Datasonic Group Berhad (DGB) Chew Ben Ben untuk kepentingan peribadinya.Ahmad Zahid, 69, berkata beliau sama sekali tidak pernah memasukkan wang yang diterima dalam bentuk dua keping cek itu ke dalam akaun peribadinya, sebaliknya menyerahkan wang tersebut kepada firma guaman Tetuan Lewis & Co yang merupakan pemegang amanah Yayasan Akalbudi (YAB) miliknya.Ahli Parlimen Bagan Datuk itu juga berulang kali menegaskan beliau memilih untuk tidak memasukkan wang RM6 juta tersebut ke dalam akaun peribadinya atau digunakan untuk kepentingan peribadinya. “Walaupun pada ketika itu saya memegang jawatan timbalan presiden parti (UMNO) dan wang terbabit boleh digunakan bagi tujuan politik, saya tidak menggunakannya untuk tujuan politik dan peribadi,  sebaliknya disalurkan untuk amal jariah, wakaf dan aktiviti keagamaan,” katanya ketika disoal balas Timbalan Pendakwa Raya Abdul Malik Ayob.Beliau berkata demikian semasa membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit milik dana YAB.

Kepada soalan Abdul Malik mengapa wang RM6 juta yang didakwa beliau sebagai sumbangan politik tidak dimasukkan ke dalam akaun parti politik UMNO atau Barisan Nasional, Ahmad Zahid menjawab “tidak semestinya”.“Sekiranya mana-mana ahli politik menerima sumbangan politik, tidak semestinya wang tersebut akan dimasukkan ke dalam akaun parti politik, kerana pada cek tersebut tidak dinyatakan ‘sumbangan kepada parti politik’“Tetapi sekiranya wang diberikan kepada mana-mana ahli politik, beliau mempunyai budi bicara untuk memasukkannya ke dalam akaun peribadinya atau ke dalam mana-mana akaun yang difikirkan sesuai,” katanya.Ahmad Zahid juta tidak bersetuju dengan cadangan Abdul Malik bahawa wang RM6 juta yang diterimanya daripada Chew merupakan wang rasuah atas usahanya kerana menyokong pemberian kontrak kepada Datasonic Technologies Sdn Bhd (DTSB), yang mempunyai prestasi tidak baik dalam melaksanakan projek cip pasport Biodata Polycarbonate Pasport Malaysia. Berdasarkan pertuduhan ke-14 dan 15 yang dihadapinya, Ahmad Zahid didakwa menerima dua suapan berjumlah RM6 juta daripada Chew sebagai upah melantik syarikat DTSB, melaksanakan projek cip pasport selama lima tahun atau 12.5 juta cip yang akan dimasukkan ke dalam halaman Biodata Polycarbonate Pasport Malaysia, untuk Jabatan Imigresen secara rundingan terus di bawah Kementerian Dalam Negeri (KDN).Perbicaraan di hadapan Hakim Datuk Collin Lawrence Sequerah bersambung pukul 2. - BERNAMA


Polis Sepang lupus barang kes bernilai RM1.1 juta

(Ketua Polis Daerah Sepang ACP Wan Kamarul Azran Wan Yusof)

SEPANG, 22 Ogos- Polis melupuskan barang kes bagi tujuh kes antara 2018 dan 2021 yang telah selesai pendakwaan bernilai RM1.1 juta.Ketua Polis Daerah Sepang ACP Wan Kamarul Azran Wan Yusof berkat antara barangan dilupuskan ialah mesin bitcoin, minuman keras dan rokok.Menurutnya, kes-kes berkenaan melibatkan tangkapan di kawasan Bandar Baru Salak Tinggi, Sungai Pelek, Sepang, Dengkil dan Putra Perdana, membabitkan tangkapan seramai 11 suspek yang terdiri daripada tujuh warga tempatan dan empat warga asing.Kesemua kes disiasat di bawah Seksyen 135 (1)(d) Akta Kastam 1967 dan Seksyen 427/379 Kanun Keseksaan, katanya.Wan Kamarul Azran berkata arahan pelupusan telah diperoleh daripada Majistret Mahkamah Sepang Ayuni Izzati Sulaiman mengikut prosedur di bawah Seksyen 406A Kanun Prosedur Jenayah."Barang-barang kes seperti mesin bitcoin dilupus dengan cara menghancurkan atau meleraikan secara manual, minuman keras akan diasingkan menggunakan bahan kimia dan dilupuskan secara pemeruapan manakala rokok pula dibakar di dalam kebuk pembakaran," katanya.

(Ketua Polis Daerah Sepang ACP Wan Kamarul Azran Wan Yusof menunjukkan barang kes yang dilupus di  Ibu Pejabat Polis Daerah Sepang)


Dua remaja antara 24 tahi dadah dicekup polis Johor

JOHOR BAHRU, 21 Ogos- Dua remaja lelaki berumur 17 tahun, antara 24 individu ditahan kerana positif dadah, menerusi Operasi Pusat Hiburan Khas Hujung Minggu, dijalankan di sekitar kawasan Johor Bahru Selatan, Johor, tengah malam semalam.  Operasi melibatkan pemeriksaan ke atas 43 pengunjung, termasuk tiga wanita dan seorang lelaki warga asing, berumur 17 hingga 61 tahun. Ketua Polis Daerah Johor Bahru Selatan, Asisten Komisioner Raub Selamat memaklumkan, pihaknya turut menahan tiga wanita warga asing, berumur 27 hingga 30 tahun, dipercayai bekerja tanpa permit yang sah.  Selain menahan seorang penjaga premis lelaki, berumur 46 tahun, dipercayai menjalankan perniagaan tanpa lesen hiburan, dan menggaji pekerja asing tanpa pas pekerjaan sah.  Kes disiasat mengikut Seksyen 15 (1) (A) Akta Dadah Berbahaya 1952, selain Seksyen 6 (2) Enakmen Negeri Johor, dan Seksyen 55 (B) dan 39 B Akta Imigresen.


Premis haram diserbu, lima tong petrol dan diesel dirampas

PADANG BESAR, 19 Ogos- Sebuah premis menyimpan petrol dan diesel secara haram di Kampung Kolam telah diserbu oleh sepasukan pegawai dan anggota Pasukan Tugas Khas Ibu Pejabat Polis Daerah (IPD) Padang Besar bersama pasukan KPDNHEP Perlis.Hasil serbuan pada jam 1.30 petang semalam itu menemui lima tong berisi minyak diesel dan petrol.Menurut Ketua Polis Daerah, ACP Mohd Shokri Abdullah, hasil pemeriksaan lanjut mendapati tong berkenaan mengandungi 480 liter petrol dan 350 liter diesel.Turut ditemui dua unit pam menyedut minyak dan empat unit hos getah dengan nilai keseluruhan bernilai RM3,066.

(Hasil pemeriksaan lanjut mendapati tong berkenaan mengandungi 480 liter petrol dan 350 liter diesel)

Siasatan mendapati, premis tersebut iaitu sebuah rumah telah beroperasi sejak sebulan lalu dan tiada sebarang tangkapan dibuat.Siasatan lanjut masih dijalankan pihak KPDNHEP berkaitan pemilik rumah dan pihak yang yang terlibat menyimpan minyak diesel serta petrol terbabit.Kes disiasat di bawah Seksyen 21, Akta Kawalan Bekalan 1961 iaitu jika sabit kesalahan boleh didenda RM1 juta bagi perseorangan atau penjara tidak melebihi tiga tahun atau kedua-duanya.Pihak polis turut mengingatkan mana-mana individu yang terlibat dalam penyimpanan dan menyeludup apa-apa barang bersubsidi secara tidak sah akan dikenakan tindakan tegas mengikut undang-undang sedia ada.


Penyelewengan diesel tumpas, jual balik secara haram kepada pihak industri

IPOH, 19 Ogos- Serbuan di sebuah stesen minyak di Ipoh, berjaya mematahkan aktiviti penyelewengan minyak diesel bersubsidi. Ketika serbuan petugas Kementerian Perdagangan Dalam Negeri dan Hal Ehwal Pengguna (KPDNHEP) Perak, sebuah lori bertutup kanvas didapati sedang mengisi diesel ke dalam kenderaan tersebut.Menurut Pengarah KPDNHEP Negeri, Saifullizan Kamarul Zaman hasil pemeriksaan mendapati saluran tangki asal minyak lori terbabit telah diubah suai dan disambungkan dengan empat unit tangki fiber.

(Saluran tangki asal minyak lori terbabit telah diubahsuai dan disambungkan dengan empat unit tangki fiber)

Kenderaan tersebut disyaki mengumpul minyak diesel dengan mengisinya di beberapa stesen sebelum dijual kepada pihak industri.  Pemandu lori ditahan untuk diambil keterangan.  Dianggarkan terdapat lebih 1,000 liter minyak diesel bersubsidi berjumlah RM45,850 di dalam lori yang disita.  Kes disiasat mengikut Akta Kawalan Bekalan 1961 dan Peraturan-Peraturan Kawalan Bekalan 1974.


Dua beradik maut akibat pergaduhan

IPOH, 18 Ogos - Seorang pemandu teksi dipercayai membunuh adiknya sebelum bertindak menggantung diri dalam kejadian di Jalan Mohamed Naseh, Housing Trust, di sini pagi tadi.  Pemangku Ketua Polis Perak, Datuk Azizi Mat Aris berkata, panggilan diterima berhubung kejadian terbabit pada pukul 10.28 pagi.  Berdasarkan keterangan saksi, berlaku pergaduhan membabitkan dua beradik itu sebelum kejadian berlaku.  "Pada masa pergaduhan itu, isteri mangsa ada bersama dan kita lihat ada kesan luka ditangan kiri, tangan kanan ibu jari isteri mangsa. Jadi kita lihat bahawa mungkin yang isteri ini cuba mendamaikan pergaduhan. "Dan apabila kita lihat di sana, mangsa seorang lelaki Cina berada di ruang dapur, berlumuran dengan darah, katanya dikatakan ditikamlah dengan menggunakan senjata tajam dan seorang lagi lelaki Cina yang berada di luar kawasan rumah didapati lehernya digantung dan mati ditempat berkenaan," kata Azizi kepada pemberita di sini. Polis turut menjumpai golok kecil yang dipercayai digunakan sebagai senjata dalam kejadian itu.

(Mayat kedua-dua beradik dihantar ke Hospital Raja Permaisuri Bainun (HRPB) Ipohuntuk proses bedah siasat)

Kes disiasat dibawah Seksyen 302 Kanun Keseksaan.


Lima lelaki diberkas bersama sejumlah dadah

SUNGAI PETANI, 21 Ogos- Lima lelaki disyaki terlibat dalam aktiviti pengedaran dadah diberkas bersama sejumlah dadah.Ketua Polis Kedah, Datuk Wan Hassan Wan Ahmad berkata, kesemua suspek berusia antara 23 hingga 42 tahun ditahan dalam beberapa serbuan berasingan di sekitar Sungai Petani."Dalam serbuan pertama pukul 4.00 petang, 15 Ogos lalu, sepasukan polis dari Jabatan Siasatan Jenayah Narkotik, (IPK) Kedah melakukan serbuan di tempat letak kereta di Taman Sejati Indah dan berjaya menahan seorang lelaki berusia 42 tahun.Hasil pemeriksaan menemui lima bungkusan plastik lutsinar berisi bahan disyaki dadah jenis heroin seberat 2,251.69 gram bernilai RM22,500," katanya di sini.

(Datuk Wan Hassan Wan Ahmad, Ketua Polis Kedah)

Rentetan itu, empat lagi suspek telah ditahan pada hari yang sama bagi tujuan siasatan. Polis telah menyita wang tunai berjumlah RM500, barang kemas bernilai lebih RM27,000 dan sebuah kereta dengan nilai keseluruhan rampasan dan sitaan berjumlah lebih RM103,000."Hasil ujian saringan air kencing, dua suspek positif dadah jenis Methamphetamine," katanya lagi.Kesemua suspek direman selama tujuh hari bermula 16 Ogos untuk siasatan lanjut di bawah Seksyen 39B, Akta Dadah Berbahaya 1952.


Pekerja kebun warga asing maut dalam pergaduhan

(Mangsa dan suspek dipercayai sama-sama bekerja di kebun sayur terbabit/FOTO IHSAN POLIS)

BENTONG, 18 Ogos- Seorang pekerja kebun sayur warga asing maut selepas parah akibat terbabit dalam pergaduhan di Lebu, dekat Mempaga, di sini, awal pagi semalam.  Ketua Polis Daerah Bentong, Superintendan Zaiham Mohd Kahar, berkata mangsa berusia 27 tahun disahkan meninggal dunia di Hospital Bentong.  "Mangsa disahkan meninggal selepas dikejarkan ke hospital kira-kira 5.40 pagi, kira-kira tiga jam selepas pergaduhan berlaku.Katanya, seorang suspek berusia 26 tahun dan dipercayai kenalan mangsa berjaya diberkas di kawasan kebun sayur berkenaan.  "Mangsa dan suspek dipercayai sama-sama bekerja di kebun sayur terbabit.  "Polis menerima laporan mengenai kejadian pergaduhan itu kira-kira pukul 2.50 pagi dan sepasukan pegawai dan anggota ditugaskan ke lokasi kejadian bagi melakukan siasatan.  "Selain itu, polis merampas sebilah pisau berukuran 12 inci yang dipercayai digunakan dalam kejadian itu," katanya dalam satu kenyataanKatanya, kes disiasat mengikut Seksyen 302 Kanun Keseksaan dan suspek direman sehingga 23 Ogos ini bagi melengkapkan siasatan.

(Polis menerima laporan mengenai kejadian pergaduhan itu kira-kira pukul 2.50 pagi dan sepasukan pegawaidan anggota ditugaskan ke lokasi kejadian bagi melakukan siasatan/FOTO IHSAN POLIS)


Remaja 17 tahun didakwa seludup 25 warga Myanmar dalam Toyota Vellfire

KUALA LUMPUR, 17 Ogos- Seorang remaja lelaki dihadapkan ke Mahkamah Sesyen di sini hari ini atas pertuduhan menyeludup 25 warga Myanmar yang ditemukan di dalam kenderaan jenis Toyota Vellfire, awal bulan ini.Bagaimanapun, tiada pengakuan direkodkan daripada remaja berusia 17 tahun itu selepas pertuduhan terhadapnya dibacakan di hadapan Hakim Azura Alwi kerana kes itu merupakan kesalahan keselamatan di bawah Akta Kesalahan Keselamatan (Langkah-Langkah Khas 2012) yang akan dibicarakan di Mahkamah Tinggi. Mengikut pertuduhan, remaja itu didakwa bersama-sama seorang yang masih bebas melakukan perbuatan itu di Jalan Manjoi 3, Taman Sri Kuching, Sentul di sini pada pukul 12.05 tengah hari, 2 Ogos lepas.Pertuduhan dikemukakan mengikut Seksyen 26A Akta Antipemerdagangan Orang dan Antipenyeludupan Migran (ATIPSOM) 2007 dan dibaca bersama Seksyen 34 Kanun Keseksaan yang membawa hukuman penjara maksimum 20 tahun dan boleh juga didenda atau kedua-duanya jika sabit kesalahan.Pada prosiding hari ini pihak media tidak dibenarkan masuk ke dalam mahkamah memandangkan kes itu melibatkan pesalah juvana.Pendakwaan dikendalikan Timbalan Pendakwa Raya Muhamad Zuraidi Zulkifli manakala remaja itu tidak diwakili peguam.Muhamad Zuraidi ketika ditemui pemberita selepas prosiding berkata mahkamah menetapkan 17 Oktober ini untuk sebutan semula kes bagi mendapatkan izin memindahkan kes itu ke Mahkamah Tinggi untuk dibicarakan.Media sebelum ini melaporkan, polis telah menahan remaja lelaki berusia 17 tahun yang didapati mengambil upah membawa 25 pendatang tanpa izin ke ibu negara selepas menahan kenderaan Toyota Vellfire yang dinaiki mereka di Jalan Selinsing di sini.

Ketua Polis Daerah Sentul ACP Beh Eng Lai berkata kenderaan yang dipandu remaja itu dikesan dalam keadaan mencurigakan oleh sepasukan anggota sekitar Jalan Manjoi 3, Taman Sri Kuching dekat sini pada pukul 12.05 tengah hari.Katanya, remaja itu enggan memberhentikan kenderaan selepas diarahkan polis dan bertindak melarikan diri, sebelum terbabas akibat terlanggar sebuah motosikal yang ditunggang seorang anggota polis yang sedang bertugas serta tiga kereta orang awam. Siasatan mendapati remaja dan seorang lagi rakannya yang telah melarikan diri itu membawa kesemua pendatang izin dengan bayaran RM6,000 seorang dari Rantau Panjang, Kelantan ke Kuala Lumpur. -BERNAMA


NILAI, 17 Ogos- Sebanyak 1,747 kes jenayah komersial direkodkan di Negeri Sembilan membabitkan kerugian sebanyak RM45.15 juta dalam tempoh Januari hingga Julai tahun ini. Menurut Ketua Polis Negeri Sembilan, Datuk Ruslan Khalid, sebanyak 2,671 kes dengan kerugian berjumlah RM42 juta direkodkan pada tahun lalu, manakala 1,890 kes dicatat pada 2020 dengan kerugian berjumlah RM95.6 juta. "Jenayah konvensional seperti kes curi kes, pecah rumah, kes jenayah kekerasan menurun padahal kalau ikutkan tahun lepas kita COVID-19 semua orang duduk rumah lagi. Patut jenayah tu kurang tapi tahun ni kita dah buka sikit kita dah nak beralih ke fasa endemik. "Sepatutnya kebiasan ikut trend jenayah akan meningkat. Tapi sebaliknya berlaku jenayah menurun, apa yang meningkat ialah jenayah tipu dalam talian," kata Ruslan dalam program Dialog Awam bersama Ketua Polis Negeri Sembilan, di Universiti Sains Islam Malaysia di sini.Tambahnya, sebanyak 38 kes direkodkan bagi kes melibatkan Pemberi Pinjam Wang 1951, pecah amanah jenayah sebanyak 12 kes, jenayah siber 11 kes, wang palsu sembilan kes dan pemalsuan satu kes. 38 kes direkodkan bagi kes melibatkan Pemberi Pinjam Wang 1951, pecah amanah jenayah sebanyak 12 kes, jenayah siber 11 kes, wang palsu sembilan kes dan pemalsuan satu kes.

(Datuk Ruslan menjelaskan Jenayah dalam talian meningkat ketika fasa peralihan ke endemik)


Pengubahan wang haram RM2 juta, ahli perniagaan mengaku tidak bersalah

RAUB, 17 Ogos- Seorang ahli perniagaan wanita mengaku tidak bersalah di Mahkamah Sesyen di sini, hari ini atas lima tuduhan terbabit kegiatan pengubahan wang haram melebihi RM2 juta.  Tertuduh, Norida Syakira Agus Hadi, 28, membuat pengakuan itu dan mohon dibicarakan selepas pertuduhan terhadapnya dibacakan jurubahasa di hadapan Hakim, Ahmad Faizadh Yahaya.  Bagi pertuduhan pertama, antara 16 Mei 2021 dan 10 Jun 2021 di Maybank Islamic Berhad Cawangan Kuala Lipis, tertuduh didakwa menggunakan wang RM1,317,658.84 yang merupakan hasil aktiviti haram daripada akaun semasa Maybank Islamic Berhad milik syarikat tertuduh, DSS Berkat Enterprise bagi tujuan pembelian perniagaan Sushi Go milik Chang Yi Hern.  Bagi pertuduhan kedua, tertuduh pada 8 Januari 2021 dan 20 Jun 2021 di Maybank Islamic Berhad Cawangan Kuala Lipis telah memindahkan wang berjumlah RM242,770 yang merupakan hasil daripada aktiviti haram daripada akaun semasa Maybank Islamic Berhad milik Syarikat DSS Berkat Enterprise kepada akaun Islamic Berhad milik Mohamad Hanif Omar.  Untuk pertuduhan ketiga, tertuduh pada 11 Januari 2021 dan 1 Jun 2021 di Maybank Islamic Berhad Cawangan Kuala Lipis telah memindahkan wang RM369,700 yang merupakan hasil daripada aktiviti haram daripada akaun semasa Maybank Islamic Berhad milik syarikat DSS Berkat Enterprise kepada akaun CIMB Islamic Bank Berhad milik syarikat sama.  Bagi pertuduhan keempat, tertuduh pada 31 Januari 2021 hingga 20 Jun 2021 di Maybank Islamic Berhad Cawangan Kuala Lipis telah memindahkan wang berjumlah RM32,500 yang merupakan hasil daripada aktiviti haram daripada akaun semasa Maybank Islamic Berhad milik syarikat DSS Berkat Enterprise kepada akaun CIMB Islamic Bank Berhad milik tertuduh.  Bagi pertuduhan kelima, tertuduh pada 17 Mei 2021 di Maybank Islamic Berhad Cawangan Kuala Lipis telah melupuskan wang berjumlah RM80,000 iaitu hasil aktiviti haram daripada akaun semasa Maybank Islamic Berhad milik syarikat DSS Berkat Enterprise melalui sekeping cek.  Bagi semua pertuduhan, tertuduh didakwa melakukan kesalahan di bawah subseksyen 4(1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2021 (Akta 613) yang boleh dihukum di bawah subseksyen 4 (1) Akta sama.  Jika sabit kesalahan, tertuduh boleh dipenjara 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan pada masa kesalahan dilakukan atau RM5 juta yang mana lebih tinggi.

Norida Syakira Agus Hadi, 28 mengaku tidak bersalah di Mahkamah Sesyen di sini, hari ini atas lima tuduhan terbabit kegiatan pengubahan wang haram melebihi RM2 juta / FOTO BERNAMA

Pada prosiding itu, Timbalan Pendakwa Raya Rohaiza Zainal meminta ikat jamin sebanyak RM500,000 dengan dua orang penjamin bagi kesemua pertuduhan.  Bagaimanapun peguam mewakili tertuduh, M. Manoharan meminta wang jaminan dikurangkan atas alasan tertuduh bersama suami telah hilang punca pendapatan selain turut memiliki dua anak kecil.  Ahmad Faizadh kemudiannya menetapkan ikat jamin RM10,000 dengan seorang penjamin dan meletakkan syarat tambahan, tertuduh perlu melaporkan diri ke balai polis berhampiran setiap bulan selain membenarkan kes itu dipindahkan ke Mahkamah Sesyen Shah Alam di Selangor.


Suami isteri didakwa subahat, salah guna kedudukan

SHAH ALAM, 17 Ogos- Sepasang suami isteri mengaku tidak bersalah di Mahkamah Sesyen di sini hari ini atas dakwaan bersubahat dan menyalah guna kedudukan untuk kerja-kerja berkaitan penilaian berjumlah lebih RM570,000 bagi Majlis Perbandaran Klang (MPK) antara 2019 dan 2020.Hazliza Md Salleh, pengarah penilaian dan pengurusan harta di MPK dan suaminya, Shahril Nizam Mokhtar, masing-masing berhadapan dengan dua pertuduhan. Hazliza, 48, didakwa menggunakan jawatannya dengan mencadangkan pelantikan Nilai Harta Consultant Sdn Bhd yang Shahril Nizam mempunyai kepentingan dalam syarikat terbabit bagi melaksakan kerja penilaian berkenaan.Cadangan tersebut bagi melaksanakan kerja-kerja penilaian kadaran bagi harta-harta khas (Klang Utara) dengan harga kerja RM251,000 dan kerja-kerja penilaian kadaran fasa 4 bagi sebahagian harta di kawasan operasi 2 melibatkan harga kerja RM324,360. Pertuduhan mengikut Seksyen 23 (1) Akta Suruhanjaya Pencegahan Rasuah Malaysia 2009 (SPRM) dan boleh dihukum di bawah Seksyen 24 (1) Akta yang sama.Sementara itu, Shahril Nizam, 48, dituduh bersuhabat dengan Hazliza bagi menggunakan kedudukan isterinya untuk mencadangkan Syarikat Nilai Harta Consultant Sdn Bhd yang mempunyai kepentingan terhadapnya untuk melaksanakan kerja-kerja tersebut.Pertuduhan mengikut Seksyen 28(1) (c) Akta SPRM 2009 yang dibaca bersama Seksyen 23(1) Akta yang sama dan boleh dihukum di bawah Seksyen 24(1) Akta yang sama.

Pengarah Penilaian dan Pengurusan Harta Majlis Perbandaran Klang (MPK), Hazliza Md Salleh (depan) dan suaminya, Shahril Nizam Mokhtar mengaku tidak bersalah di Mahkamah Sesyen hari ini, atas dakwaan bersubahat dan menyalah guna kedudukan untuk kerja-kerja berkaitan penilaian berjumlah lebih RM570,000 bagi Majlis Perbandaran Klang (MPK) antara 2019 dan 2020 / FOTO BERNAMA

Jika sabit kesalahan, mereka boleh dipenjarakan maksimum 20 tahun dan didenda tidak kurang daripada lima kali ganda nilai suapan atau RM10,000 mengikut mana-mana yang lebih tinggi.Hakim Rozilah Salleh membenarkan mereka masing-masing diikat jamin RM30,000 dengan seorang penjamin yang berlainan serta perlu menyerahkan pasport kepada mahkamah selain melapor diri di pejabat SPRM berdekatan setiap bulan.Pendakwaan dikendalikan Timbalan Pendakwa Raya SPRM Selangor Noryusriza Zulkifli manakala Hazliza diwakili peguam, V.S Selvanteran dan Shahril Nizam diwakili peguam, Nurfatin Amirah Mohd Shaari.Kes akan disebut semula pada 22 September.


Padah langgar syarat lesen, bot nelayan tempatan Kelas C ditahan APMM

KUALA PERLIS, 17 Ogos- Sebuah bot nelayan tempatan Kelas C ditahan Agensi Penguatkuasaan Maritim Malaysia (APMM), Zon Maritim Kuala Perlis pada pukul 1.15 pagi semalam.  Bot nelayan berkenaan dikesan menunda dalam keadaan gelap dan ditahan ketika sedang melakukan aktiviti menangkap ikan pada kedudukan lebih kurang 1.5 batu nautika dari Pulau Timun, Langkawi.  Menurut Pengarah Zon Maritim Kuala Perlis, Komander Maritim Mohd Hashim Mat Zain, hasil pemeriksaan awal mendapati bot nelayan tersebut berpangkalan di Kuala Kedah telah melanggar syarat lesen di mana hanya dibenarkan untuk menangkap ikan pada jarak 15 batu nautika ke atas sahaja.  Bot tersebut didapati telah melakukan kesalahan di bawah Akta Perikanan 1985 Seksyen 8 (b) kerana melanggar syarat lesen.  Pemeriksaan lanjut ke atas bot berkenaan telah menemui tekong dan empat awak-awak iaitu empat warga tempatan yang berusia antara 26 hingga 33 tahun manakala seorang lagi warga Thailand berumur 38 tahun.  Turut ditemui dua bidang pukat tunda, dua papan tunda serta lebih kurang 800 kilogram pelbagai jenis ikan.

Kesemua awak-awak termasuk tekong, bot dan hasil tangkapan ikan tersebut dibawa ke jeti Zon Maritim Kuala Perlis untuk tindakan lanjut.  Anggaran nilai keseluruhan rampasan termasuk sebuah bot, enjin, pukat tunda, papan tunda dan pelbagai jenis ikan sekitar RM501,000.


Polis serbu pusat sindiket penipuan tawar kerja guna aplikasi Shopee

(Serbuan polis di sebuah kondominium di Jalan Klang Lama, semalam/IPD Brickfields)

KUALA LUMPUR, 16 Ogos- Sindiket penipuan tawaran pekerjaan melalui pusat panggilan dalam aplikasi Shopee berjaya ditumpaskan polis dalam satu serbuan di sebuah kondominium di Jalan Klang Lama, di sini, semalam.Ketua Polis Daerah Brickfields, Asisten Komisioner Amihizam Abdul Shukor, berkata, dua lelaki dan dua wanita tempatan serta seorang lelaki dan seorang wanita warga Indonesia berusia antara 20 hingga 31 tahun berperanan sebagai pekerja di pusat panggilan ditahan dalam serbuan berkenaan. Polis turut merampas enam unit komputer riba, 12 telefon bimbit pelbagai jenama dan 10 keping kad sim prabayar."Sindiket yang beroperasi sejak Julai lalu menyasarkan mangsa dari Indonesia dan hasil siasatan awal mendapati terdapat unsur penipuan melalui penggunaan talian prabayar sebagai akses internet dan komputer riba yang dirampas."Semua suspek yang ditahan ini dikesan saling bekerjasama sejak satu hingga empat bulan lalu dan menerima tawaran ini melalui laman sosial Facebook," katanya dalam satu kenyataan hari ini.Amihizam berkata, pekerja sindiket menerima gaji antara RM3,000 hingga RM3,500 sebulan selain ditawarkan komisyen antara empat peratus dan lima peratus daripada kutipan keseluruhan dalam sebulan."Pada awal tawaran, sindiket itu meminta mangsa membeli terlebih dahulu barang tertentu dan perlu berkongsi pautan seterusnya mengulangi pembelian sama sebanyak 10 kali sebelum dibayar komisen yang dijanjikan.

"Mangsa pada awalnya diberitahu akan ditawarkan bekerja sebagai ejen Shopee namun tiada sebarang surat lantikan diberikan.

(Polis turut merampas enam unit komputer riba, 12 telefon bimbit pelbagai jenama dan 10 keping kad sim prabayar/IPD Brickfields)

"Sehubungan itu, pihak polis menasihatkan orang ramai untuk tidak mudah percaya pada tawaran peluang pekerjaan yang tidak jelas namun menjanjikan pulangan wang yang lumayan," katanya.Beliau berkata orang ramai boleh membuat semakan di nombor telefon dan nombor akaun di laman web http://ccid.rmp.gov.my/semakmule/ terlebih dahulu sebelum membuat sebarang transaksi.Sebarang jenayah atau aktiviti mencurigakan boleh dirujuk kepada Hotline Polis Brickfields di talian 03-22979222 dan Hotline Polis KL di talian 03-21460584.


LCS: Bekas Panglima TLDM dituduh pecah amanah lebih RM21 juta

KUALA LUMPUR, 16 Ogos- Bekas Panglima Tentera Laut Diraja Malaysia (TLDM), Tan Sri Ahmad Ramli Mohd Nor yang juga bekas pengarah urusan syarikat perkapalan mengaku tidak bersalah atas tiga pertuduhan pecah amanah membabitkan RM21.08 juta berhubung projek pembinaan Kapal Tempur Pesisir (LCS) perolehan Tentera Laut Diraja Malaysia (TLDM). Pengakuan direkodkan selepas pertuduhan dibaca terhadapnya dihadapan Hakim Suzana Hussin di Mahkamah Sesyen Kuala Lumpur.

(Bekas Panglima Tentera Laut Diraja Malaysia (TLDM), Tan Sri Ahmad Ramli Mohd Nor didakwa di Mahkamah Sesyen hari ini)

Mengikut pertuduhan pertama, pada 26 Julai 2010 dan 25 Mac 2022 Ahmad Ramli Mohd Nor, 78 tahun selaku Pengarah Urusan telah diamanahkan penguasaan harta Bousted Naval Shipyard Sdn Bhd dan didakwa dengan curangnya meluluskan bayaran RM13,542,000 ke akaun Syarikat Setaria Holding Limited.  Pertuduhan kedua, tertuduh dengan curangnya meluluskan pembayaran RM1,360,000 ke akaun JSD Corporatin Pted Ltd.  Manakala, pertuduhan ketiga, Ahmad Ramli dengan curangnya meluluskan pembayaran bernilai RM6,100,082 ke akaun Syarikat Sousman Armada Ltd.  Kes disiasat dibawah Seksyen 409 Kanun keseksaan,  Setiap pertuduhan memperuntukkan hukuman, penjara tidak kurang 2 tahun dan tidak lebih 20 tahun beserta sebat dan denda.  Mahkaman membenarkan jamin RM500,000 dan RM200,000 cagaran bayaran dengan seorang penjamin warga tempatan.  Hakim Suzana juga menetapkan syarat tambahan kepada tertuduh untuk menyerahkan pasport sehingga kes selesai.  Sebutan semula kes pada 24 November.


Ketua Hakim ketuai panel lima hakim dengar rayuan Najib, kemukakan bukti baharu kes dana SRC

(Ketua Hakim Negara Tun Tengku Maimun Tuan Mat)

PUTRAJAYA, 15 Ogos- Hari ini, Mahkamah Persekutuan mendengar rayuan bekas perdana menteri Datuk Seri Najib Tun Razak terhadap sabitan dan hukuman atas kesalahan penyelewengan RM42 juta dana SRC International Sdn Bhd.Ia adalah rayuan terakhir Najib selepas panel tiga hakim Mahkamah Rayuan pada 8 Disember tahun lepas, mengekalkan sabitan dan hukuman penjara 12 tahun ke atas Ahli Parlimen Pekan itu serta denda RM210 juta yang dikenakan oleh Hakim Mahkamah Tinggi ketika itu, Datuk Mohd Nazlan Mohd Ghazali pada 28 Julai 2020.Ketua Hakim Negara Tun Tengku Maimun Tuan Mat dan empat hakim lain sedang mendengar permohonan Datuk Seri Najib Tun Razak untuk mengemukakan bukti tambahan bagi membatalkan perbicaraan yang menyaksikan dia disabitkan kesalahan serta dijatuhi hukuman penjara 12 tahun dan denda RM210 juta.Hakim Tengku Maimun mengetuai panel lima hakim Mahkamah Persekutuan semasa prosiding bermula pada 9.48 pagi.Hakim lain ialah Hakim Besar Sabah dan Sarawak Tan Sri Abang Iskandar Abang Hashim dan hakim-hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd Diah.Bukti tambahan yang cuba dikemukakan oleh Najib adalah berkaitan penemuan baru-baru ini bahawa hakim perbicaraan Datuk Mohd Nazlan Mohd Ghazali adalah peguam dan setiausaha syarikat bagi Kumpulan Maybank pada 2006, yang mempunyai tanggungjawab keseluruhan muktamad dalam pengurusan dan pentadbiran semua jabatan undang-undang dalam seluruh kumpulan.Najib, 69 tahun, diwakili peguam Hisyam Teh Poh Teik, Datuk Zaid Ibrahim, Liew Teck Huat dan M. Rueben, manakala pasukan pendakwaan diketuai oleh Pendakwa Raya ad hoc Datuk V. Sithambaram dengan dibantu oleh Timbalan Pendakwa Raya Donald Joseph Franklin, Sulaiman Kho Kheng Fuei, Mohd Ashrof Adrin Kamarul dan Manjira Vasudevan.

(Datuk Seri Najib Tun Razak tiba di Mahkamah Persekutuan, pagi tadi)


Kastam tumpaskan cubaan seludup arak, tembakau, air zam-zam

(Mohammad Sabri memaklumkan nilai barangan yang dirampas dalam 4 kes berasingan berjumlah RM931,260 membabitkan cukai sebanyak RM1.8 juta)

KUALA LUMPUR, 15 Ogos- Ops Kontraban yang dilaksanakan Jabatan Kastam Diraja Malaysia (JKDM) Zon Tengah berjaya mematahkan kegiatan penyeludupan dagangan rentas sempadan.Nilai barangan yang dirampas dalam 4 kes berasingan berjumlah RM931,260 membabitkan cukai sebanyak RM1.8 juta.Menurut Penolong Ketua Pengarah Kastam Zon Tengah, Mohammad Sabri Saad, operasi bermula 1 Mei hingga 31 Julai 2022 di Pelabuhan Klang, sekitar Lembah Klang dan Lapangan Terbang Antarabangsa KL (KLIA). "Operasi ini telah berjaya mengesan cubaan menyeludup melalui kontena rokok, tembakau kunyah dan minuman keras serta air yang disyaki kalau kita tengok label tu air zam-zam," kata Mohammad Sabri dalam sidang media di Kompleks Kastam Kelana Jaya di sini.

(Mohammad Sabri (kanan) menunjukkan barangan yang berjaya dirampas oleh pihak Jabatan Kastam Diraja Malaysia Zon Tengah (WPKL) pada Ops Kontraban ketika sidang media/BERNAMA)

Kesemua rampasan adalah barangan larangan import dan tidak seperti yang diisytiharkan di dalam bil muatan.

Antara modus operandi penyeludupan ialah menyorokkan barangan di bahagian belakang kontena bersama muatan lain.Keempat-empat kes disiasat bawah Akta Kastam 1967.


Gadis OKU trauma dirogol rakan sekerja dalam tandas

ALOR SETAR, 15 Ogos- Seorang gadis Orang Kurang Upaya, OKU kini trauma selepas dirogol oleh rakan sekerjanya. Kejadian berlaku di dalam tandas sebuah restoran terkenal di Bandaraya Alor Setar, Kedah pada 1 Ogos lalu. Ketua Polis Daerah Kota Setar, ACP Ahmad Shukri Mat Akhir berkata, hasil siasatan awal, ketika kejadian, mangsa telah ditarik ke dalam tandas lelaki di restoran berkenaan sebelum dirogol dan dipaksa melakukan hubungan luar tabii tanpa kerelaan mangsa. Ekoran kejadian itu, ibu mangsa telah membuat laporan polis dan suspek berjaya ditahan. Semalam, suspek telah dihadapkan ke Mahkamah Sesyen Alor Setar dan kini ditahan reman di penjara sehingga tarikh perbicaraan akan datang. Kes disiasat dibawah Seksyen 376 Kanun Keseksaan kerana merogol dan boleh dihukum penjara sehingga 30 tahun dan sebatan, jika sabit kesalahan. ACP Ahmad Shukri menyeru orang ramai agar memberi kerjasama dalam membendung dan membanteras kegiatan jenayah khususnya jenayah seksual yang melibatkan wanita dan kanak-kanak.

(Ketua Polis Daerah Kota Setar, ACP Ahmad Shukri Mat Akhir)


Polis tahan lelaki disyaki curi motosikal

(Seorang lelaki tempatan dipercayai terlibat dengan kegiatan jenayah curi motosikal telah ditangkap dalam satu serbuan yang dijalankan Team Cantas Bahagian Siasatan Jenayah Kota Setar.

ALOR SETAR, 15 Ogos- Kelicikan seorang lelaki yang aktif melakukan aktiviti curi motosikal berakhir selepas dicekup pihak polis.Suspek berusia 25 tahun itu ditahan oleh Bahagian Siasatan Jenayah, Ibu Pejabat Polis Daerah Kota Setar.Ketua Polis Daerah Kota Setar, ACP Ahmad Shukri Mat Akhir berkata bertindak atas maklumat dan risikan, Team Cantas telah melakukan serbuan di sebuah premis dan berjaya menahan suspek.Hasil pemeriksaan, pihaknya merampas sebuah motosikal jenis Yamaha 125 ZR yang dilaporkan hilang di kawasan Mergong, Alor Setar pada September tahun lalu.Suspek ditahan reman bagi membantu siasatan dibawah Seksyen 379 A Kanun Keseksaan.Jika sabit kesalahan, dia boleh dipenjara tidak kurang setahun dan maksimum tujuh tahun serta denda.Sementara itu, sebanyak 77 saman telah dikeluarkan atas pelbagai kesalahan hasil sekatan jalan raya dan 'snap check' sempena Op Bersepadu Pencegahan Jenayah yang diadakan di beberapa lokasi sekitar bandaraya Alor Setar. Operasi dijalankan bagi meningkatkan tahap keselamatan dalam kalangan masyarakat dan sebagai satu langkah membanteras dan membendung sebarang kegiatan jenayah.

(Op Bersepadu Pencegahan Jenayah yang diadakan di beberapa lokasi sekitar bandaraya Alor Setar)


Polis Kelantan rampas pelbagai jenis dadah bernilai lebih RM800,000

KOTA BHARU, 14 Ogos- Polis Kelantan merampas pelbagai jenis dadah bernilai lebih RM814,000 menerusi Ops Tapis Bersepadu yang dilaksana selama tiga hari bermula Khamis lalu sehingga semalam di negeri itu.Pemangku Ketua Polis Kelantan, Datuk Muhamad Zaki Harun berkata, 301 penagih serta pengedar turut ditahan.Jelas beliau, empat jenis dadah bernilai hampir RM500,000 dirampas dalam serbuan di sebuah rumah di Kampung Padang Demit, Kubang Kerian, pukul 7.00 malam kelmarin."Dalam serbuan itu, polis merampas tiga kilogram dadah jenis ganja, 3.05 kilogram heroin, 24.37 gram syabu, 800 biji pil erimin 5, dan 2,000 biji pil kuda.Kesemua dadah-dadah tersebut dirampas di dalam sebuah bilik rumah berkenaan, namun tiada tangkapan dibuat," katanya pada sidang media di Ibu Pejabat Polis Kontinjen (IPK) Kelantan, di sini.

(Datuk Muhamad Zaki Harun, Pemangku Ketua Polis Kelantan)

Mengulas lanjut, serbuan kemudian dilakukan di sebuah rumah di Pasir Mas.Susulan itu, polis berjaya menahan dua lelaki masing-masing berusia 34 dan 52 tahun."Suspek pertama mempunyai empat rekod lampau dan suspek kedua mempunyai tiga rekod lampau berkaitan kesalahan dadah.Kedua-dua suspek yang positif dadah jenis methamphetamine direman selama tujuh hari bermula semalam," katanya lagi.Kes disiasat mengikut Seksyen 39B Akta Dadah Berbahaya 1952.


Bekas Pengurus Besar AKSB mengaku tidak bersalah terima suapan RM10,000

KOTA BHARU, 14 Ogos- Bekas Pengurus Besar Air Kelantan Sdn Bhd (AKSB) dihadapkan ke Mahkamah Sesyen Kota Bharu atas dakwaan menerima rasuah RM10,000 dari sebuah syarikat kontraktor pada tahun 2015.  Tertuduh, Wan Mohamad Zamri Wan Ismail, 61 tahun, bagaimanapun mengaku tidak bersalah di hadapan Hakim Zaman Mohd Noor. Mengikut pertuduhan, tertuduh didakwa secara rasuah menerima suapan wang berjumlah RM10,000 daripada Ng Tze Wei melalui cek United Overseas Bank (Malaysia) Bhd bertarikh 21 Januari 2015 yang dikreditkan ke dalam akaun bank milik tertuduh pada 22 Januari 2015.  Suapan didakwa sebagai dorongan membantu syarikat Zog Technology Sdn Bhd dilantik sebagai sub kontraktor untuk menjalankan kerja-kerja mereka bentuk, membina, menyiapkan, menguji lari, mentauliahkan kerja-kerja mekanikal dan elektrik serta kerja-kerja berkaitan (reka dan bina) untuk Skim Bekalan Air Merbau Chondong Fasa 2, Pakej Machang, Kelantan.  Tertuduh didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 (Akta 694) yang boleh dihukum mengikut Seksyen 24(1) akta yang sama.  Sabit kesalahan boleh dihukum penjara selama tempoh maksimum 20 tahun dan denda minimum daripada lima kali ganda jumlah atau nilai suapan dapat dinilai atau berbentuk wang atau RM10,000 mengikut mana-mana yang lebih tinggi.  Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Mariah Omar manakala tertuduh diwakili peguam bela, Ahmad ‘Adha ‘Amir Yasser Amri.  Mahkamah bagaimana pun membenarkan tertuduh diikat jamin sebanyak RM7,000 dengan seorang penjamin. Tertuduh juga perlu menyerahkan pasport kepada mahkamah dan melaporkan diri ke balai polis berdekatan atau pejabat Suruhanjaya Pencegahan Rasuah Malaysia, SPRM pada setiap 1 hari bulan.

(Tertuduh, Wan Mohamad Zamri Wan Ismail diiringi peguamnya meninggalkan mahkamah)


Najib, Arul Kanda arah pinda laporan akhir audit 1MDB untuk lindungi diri - Saksi

KUALA LUMPUR, 12 Ogos- Mahkamah Tinggi di sini hari ini diberitahu bahawa Datuk Seri Najib Tun Razak dan Arul Kanda Kandasamy telah mengarahkan supaya laporan akhir audit 1Malaysia Development Berhad (1MDB) dipinda bagi melindungi diri mereka daripada sebarang tindakan sivil atau jenayah.Penguasa Kanan Cawangan Siasatan SPRM Haniff Lami, 34, yang menyiasat kes pindaan laporan akhir tersebut berkata Najib menggunakan kuasanya sebagai Perdana Menteri dan Menteri Kewangan ketika itu dengan mengarahkan supaya laporan itu dipinda sebelum dibentangkan kepada Jawatankuasa Kira-Kira Wang Negara (PAC) pada 24 Februari 2016.Saksi pendakwaan ke-16 itu berkata berdasarkan hasil siasatannya, Arul Kanda yang juga bekas Ketua Pegawai Eksekutif 1MDB pula telah bersubahat dengan Najib dalam memberi arahan untuk meminda laporan audit tersebut.“Najib telah mengarahkan Ketua Setiausaha Sulit Perdana Menteri ketika itu iaitu Tan Sri Shukry Mohd Salleh untuk mendapatkan laporan pengauditan 1MDB dan menyerahkan salinan laporan tersebut kepada Arul Kanda untuk disemak.“Najib kemudian mengarahkan supaya satu pertemuan dibuat di pejabatnya di Putrajaya pada 22 Februari 2016, yang turut dihadiri bekas Ketua Audit Negara Tan Sri Ambrin Buang dan bekas Ketua Setiausaha Negara Allahyarham Tan Sri Ali Hamsa,” katanya.Haniff berkata demikian semasa membacakan penyataan saksinya ketika pemeriksaan utama oleh Timbalan Pendakwa Raya Mohamad Mustafa P. Kunyalam pada perbicaraan kes Najib dan Arul Kanda membabitkan pindaan laporan audit 1MDB.Beliau berkata Najib telah mengarahkan Ali untuk mengadakan mesyuarat penyelarasan antara Jabatan Audit Negara (JAN) bagi membincangkan perkara yang beliau tidak berpuas hati di dalam Laporan Pengauditan 1MDB yang dikeluarkan.“Laporan itu tidak dicetak sehingga mendapat kebenaran Najib,” katanya.Saksi itu berkata susulan arahan daripada Najib, satu mesyuarat telah diadakan oleh Ali pada 24 Februari 2016, yang turut dihadiri Arul Kanda dan hasil mesyuarat itu, empat pindaan dibuat dalam laporan audit tersebut.“Pindaan telah dibuat terhadap dua versi penyata kewangan 1MDB yang berbeza bagi tahun 2014 dan perjanjian Country Groups Securities Thailand dengan ACME Time Limited, disusuli pindaan berkenaan isu kehadiran ahli perniagaan dalam buruan, Low Taek Jho atau Jho Low serta isu penangguhan penerbitan Islamic Medium Term Notes (IMTN).“Laporan Pengauditan 1MDB yang telah dibentangkan di hadapan PAC pada 4 dan 7 Mac 2016 adalah laporan yang telah dipinda, susulan arahan daripada Datuk Seri Najib.“Hasil siasatan saya menunjukkan bahawa perkara itu dilakukan oleh tertuduh pertama (Najib) dan tertuduh kedua (Arul Kanda) untuk melindungi diri mereka daripada sebarang tindakan sivil atau jenayah berkaitan dengan perjalanan operasi 1MDB,” katanya.Semasa disoal balas peguam Rahmat Hazlan yang mewakili Najib, saksi itu berkata Najib dan Arul Kanda masing-masing ditahan pada 10 dan 11 Dis 2018 serta dirakam keterangan sebagai suspek pada hari tangkapan mereka.Bagaimanapun, Haniff tidak bersetuju dengan cadangan Rahmat bahawa izin untuk menuduh bekas perdana menteri itu telah dikeluarkan oleh bekas Peguam Negara Tan Sri Tommy Thomas pada 10 Disember 2018, iaitu sebelum siasatan terhadapnya dilakukan secara menyeluruh.“Rakaman percakapan Datuk Seri Najib sebagai saksi telah diambil pada 6 Disember 2018, empat hari sebelum beliau ditangkap. Saya tidak bersetuju beliau (Najib) tidak diberikan siasatan yang lengkap dan adil dalam kes ini,” katanya.

Najib, 68, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan Ketua Audit Negara, sebelum laporan itu 'sekali lagi dimuktamadkan' dan dibentang di hadapan PAC bagi mengelak sebarang tindakan diambil terhadap beliau.Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Februari 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.Perbicaraan di hadapan Hakim Mohamed Zaini Mazlan bersambung 18 Ogos ini.


15 individu ditahan terlibat penyelewengan diesel sekitar Selangor

SHAH ALAM, 12 Ogos- Polis Diraja Malaysia (PDRM) menahan seramai 15 individu termasuk dua warga asing di beberapa kawasan di sekitar Selangor kerana disyaki terlibat dalam aktiviti penyelewengan minyak diesel bersubsidi pada 9 dan 11 Ogos lepas. Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Selangor Mohd Khairi Jamaludin berkata kesemua mereka ditahan di Semenyih, Kota Damansara, Kapar dan Puchong dan kes tersebut diserahkan kepada pihaknya untuk tindakan selanjutnya.“Anggaran nilai rampasan melebihi RM500,000 antaranya melibatkan sembilan buah lori yang disyaki digunakan untuk tujuan penyelewengan dan 33,000 liter dipercayai minyak diesel,” katanya dalam kenyataan hari ini.

Aktiviti penyelewengan minyak diesel bersubsidi / FOTO FB kpdnkk.selangor.official

Beliau berkata bekalan diesel dipercayai diperoleh dari stesen-stesen minyak yang berdekatan dan KPDNHEP Selangor akan menjalankan siasatan terperinci bagi mengambil tindakan ke atas mana-mana stesen minyak yang bersubahat dengan sindiket yang terlibat. Mohd Khairi berkata kes disiasat di bawah Akta Kawalan Bekalan 1961 dan siasatan lanjut akan dibuat bagi mengesan mana-mana pihak lain yang terlibat dalam aktiviti penyelewengan tersebut.


Pernah dikenakan tindakan, empat premis di Manjung tetap teruskan perjudian

MANJUNG, 12 Ogos- Meskipun pernah dikenakan tindakan sebelum ini, empat premis di sekitar Manjung tetap aktif menjalankan kegiatan perjudian. Susulan itu, Ketua Polis Daerah Manjung, ACP Nor Omar Sappi berkata, pihaknya dengan kerjasama Tenaga Nasional Berhad (TNB) telah melakukan pemotongan bekalan elektrik ke atas premis terlibat.Jelas beliau, tindakan diambil di bawah Seksyen 21A(1) Akta Rumah Judi Terbuka 1953. "Modus operandinya lebih kepada dia berselindung, macam kedai runcit ini, dia menjual barangan keperluan asas seperti beras dan sebagainya tetapi di samping itu dia menjual loteri haram bagi mengaburi mata pihak berkuasa," katanya.

(ACP Nor Omar Sappi, Ketua Polis Daerah Manjung)

Tambah beliau, sejak Januari lalu, sebanyak 228 kertas siasatan telah dibuka dan daripada jumlah tersebut 140 kes telah didakwa, manakala 58 masih dalam siasatan.


JKDM Kelantan rampas 5.8 tan daun ketum sejak Januari lalu

PASIR MAS, 12 Ogos- Sejumlah 5.8 tan daun ketum bernilai hampir RM60,000 berjaya dirampas oleh Jabatan Kastam Diraja Malaysia (JKDM) Kelantan sejak Januari lalu.Pengarahnya, Mohd Nasir Deraman berkata, ia merupakan peningkatan ketara berbanding hanya 343 kilogram sahaja yang dirampas tahun lepas."Kemungkinan harga daun ketum yang semakin meningkat ekoran permintaan tinggi termasuk dari negara jiran sehingga menyebabkan banyak daun ketum dibawa masuk ke negeri ini.Kita percaya daun ketum juga cuba diseludup keluar ke negara jiran melalui pangkalan-pangkalan haram di sepanjang Sungai Golok," katanya pada sidang media di Pejabat Penguatkuasaan JKDM Rantau Panjang, di sini.

(Mohd Nasir Deraman, Pengarah JKDM Kelantan)

Dalam perkembangan terbaharu, pasukan operasi JKDM Rantau Panjang berjaya menggagalkan cubaan mengedar daum ketum berjumlah 1.45 tan pada pukul 4 pagi kelmarin selepas menahan sebuah lori di persimpangan lampu isyarat di Ketereh, Kota Bharu.Jelas beliau, seorang pemandu lori berusia 40-an ditahan dan pemeriksaan ke atas lori tersebut menemui 145 bungkusan plastik hitam mengandungi daun ketum bernilai RM14,500."Suspek mengaku memperolehi daun ketum tersebut dari Kedah untuk pasaran tempatan di sekitar Kelantan," katanya lagi.Tambah beliau, JKDM Kelantan sedang mengesan pemilik daun ketum berkenaan dan kes akan disiasat dibawah Seksyen 30(3) Akta Racun 1952.Jika sabit kesalahan boleh didenda sehingga RM10,000 atau penjara tidak melebihi empat tahun atau kedua-duanya sekali.


Parti liar: Datuk Seri antara 25 individu yang ditahan di Janda Baik

BENTONG, 11 Ogos- Seorang lelaki bergelar Datuk Seri antara 25 individu yang ditahan dipercayai penganjur parti liar di sebuah banglo di Janda Baik, Bentong awal pagi Khamis.Menurut Ketua Polis Daerah Bentong, Superintendan Zaiham Mohd Kahar, kesemua mereka yang ditahan terdiri daripada 17 warganegara tempatan dan lapan warganegara asing."Pada 11 Ogos 2022, jam lebih kurang 1.00 pagi, bertindak atas maklumat orang awam, sepasukan polis dari Ibu Pejabat Polis Daerah (IPD) Bentong telah membuat serbuan ke atas sebuah rumah banglo yang disewa bertempat di kawasan Janda Baik, Bentong, Pahang."Dalam serbuan dan pemeriksaan tersebut, polis telah menjumpai dan merampas dadah dipercayai jenis ketamine seberat 2.18 gram dan pil ecstacy seberat 1.43 gram dengan anggaran jumlah rampasan bernilai RM800," jelasnya dalam satu kenyataan media hari ini.Datuk Seri bersama 14 lagi lelaki dan 10 wanita berusia antara 18 hingga 64 tahun, diberkas.Ujian saringan air kencing mendapati kesemua mereka positif dadah jenis methamphetamine.Kesemua suspek direman selama empat hari sehingga 14 Ogos depan bagi membantu siasatan.

(Dalam serbuan dan pemeriksaan tersebut, polis telah menjumpai dan merampas dadah dipercayai jenis ketamineseberat 2.18 gram dan pil ecstacy seberat 1.43 gram/ PDRM)

Kes disiasat di bawah Seksyen 12(2) Akta Dadah Berbahaya 1952 yang boleh membawa hukuman penjara tidak lebih lima tahun atau denda tidak lebih RM100,000 atau kedua-duanya sekali.Manakala di bawah Seksyen 15(1)(a) Akta Dadah Berbahaya 1952, mereka boleh dikenakan hukuman penjara maksimum dua tahun atau denda tidak lebih RM5,000.Zaiham turut menzahirkan penghargaan kepada orang ramai yang telah menyalurkan maklumat sehingga kegiatan itu berjaya dihidu pihak berkuasa.


Ahli Parlimen Labuan gagal batal pertuduhan guna kedudukan dapatkan kontrak

(Ahli Parlimen Labuan, Datuk Rozman Isli / BERNAMA)

KUALA LUMPUR, 11 Ogos- Mahkamah Tinggi Kuala Lumpur menolak permohonan Ahli Parlimen Labuan, Datuk Rozman Isli untuk membatalkan pertuduhan menggunakan kedudukannya bagi mendapatkan kontrak pekerjaan bagi Syarikat Labuan Liberty Port Management Sdn Bhd (LLPM).Pesuruhjaya Kehakiman, Roz Mawar Rozain membuat keputusan itu selepas mendapati pertuduhan itu sah di sisi undang-undang.Bagaimanapun jelas Roz Mawar, tertuduh masih ada peluang untuk menyangkal pada masa akan datang namun tidak ketika ini.Pada 4 April lalu, Hakim Mahkamah Seksyen menolak permohonan Rozman untuk membatalkan pertuduhan itu.Bagaimanapun, beliau sekali lagi menfailkan permohonan pada 11 Mei lepas bagi membatalkan pertuduhan yang dihadapinya di Mahkamah Tinggi.Rozman didakwa ketika menjawat jawatan Timbalan Pengerusi Lembaga Pelabuhan Labuan menggunakan kedudukannya untuk menerima suapan bagi syarikat LLPM di mana bapa dan adiknya mempunyai kepentingan.Perbuatan itu didakwa dilakukan di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara pukul 2.30 petang hingga 5.30 petang pada 21 Mac 2018.Pertuduhan itu dikemukakan mengikut Seksyen 23(1) Akta SPRM 2009 (Akta 694) dan boleh dihukum mengikut Seksyen 24 (1) akta sama yang memperuntukkan hukuman penjara maksimum 20 tahun dan denda lima kali ganda suapan atau RM10,000, mana yang lebih tinggi, jika sabit kesalahan.

(Rozman Isli (dua dari kiri) hadir di Mahkamah Sesyen Kuala Lumpur bagi menghadapi pertuduhan menggunakan kedudukan untuk mendapatkan suapan bagi kontrak pekerjaan sebagai operator dermaga)


Polis Johor tumpaskan sindiket cuci, edar dadah

JOHOR BAHRU, 11 Ogos- Sindiket cuci dadah lama dan kemudian edar berjaya ditumpaskan Polis Johor, menerusi tiga serbuan di Iskandar Puteri dan Johor Bahru serta Pekan Nanas, Pontian, kira-kira 11.15 pagi Selasa lalu.Seorang lelaki warga asing bersama seorang lelaki dan wanita tempatan berusia 32 hingga 49 tahun ditahan.Ketua Polis Johor, Datuk Kamarul Zaman Mamat berkata, 11.13 kilogram syabu, 4.23 ketamin dan 440 biji pil erimin 5 bernilai RM644,195 dirampas.“Dua daripada mereka positif dadah jenis methampetamin, manakala dua lagi mempunyai rekod lampau berkaitan dadah dan jenayah. Modus operandi kegiatan pula dengan menyewa kondominium dan pangsapuri mewah berpagar,” katanya semasa sidang media di Ibu Pejabat Polis Kontinjen (IPK) Johor.Polis turut menyita enam buah kereta, wang tunai berjumlah RM109,840 dan pelbagai jenis barang kemas.Ke semua suspek direman tujuh hari bermula semalam sehingga 16 Ogos untuk siasatan mengikut Seksyen 39B Akta Dadah Berbahaya 1952.Suspek warga asing turut disiasat mengikut Seksyen 6(1)(c) Akta Imigresen 1959/63 dan Seksyen 25(1)(n) Peraturan-Peraturan Pendaftaran Negara kerana memiliki pasport dan kad pengenalan disyaki palsu.

(Ketua Polis Johor, Datuk Kamarul Zaman Mamat menunjukkan jenis-jenis dadah yang dirampas pihaknya menerusi tiga serbuan di Iskandar Puteri dan Johor Bahru serta di Pekan Nanas, Pontian)


Lagi kes seleweng diesel bersubsidi, KPDNHEP Perlis cekup lelaki tempatan

(Stesen minyak, lokasi serbuan oleh KPDNHEP Perlis semalam)

KANGAR, 11 Ogos- Kementerian Perdagangan Dalam Negeri dan Hal Ehwal Pengguna (KPDNHEP) Negeri Perlis sekali lagi berjaya menumpaskan aktiviti penyelewengan minyak diesel bersubsidi dalam satu serbuan yang dilakukan pagi semalam di sebuah stesen minyak di Kangar.Dua tindakan kes telah diambil di bawah Akta Kawalan Bekalan (AKB) 1961 di lokasi berkenaan. Menurut Pengarah KPDNHEP Negeri, Norazah Jaapar, serbuan pada jam 7.30 pagi itu diketuai Ketua Pegawai Penguat Kuasa Negeri, Mohamad Amir Abdullah, merupakan hasil risikan yang telah dilakukan sejak beberapa minggu yang lalu.Ketika serbuan, terdapat sebuah kenderaan jenis Mitsubishi Pajero bernombor pendaftaran tempatan berada di pam dan sedang mengisi minyak diesel bersubsidi ke dalam kenderaan tersebut. Hasil pemeriksaan awal yang dijalankan ke atas kenderaan tersebut mendapati kenderaan tersebut telah diubahsuai dengan dua unit tangki tambahan yang disyaki mengandungi minyak diesel anggaran 406 liter.Hasil siasatan lanjut di tempat kejadian mendapati wujud transaksi pembelian minyak diesel secara tunai kepada stesen minyak tersebut oleh pemandu kenderaan tersebut iaitu seorang lelaki warga tempatan berumur lewat 40-an.Lelaki berkenaan dan pemilik stesen minyak terbabit ditahan bagi membantu siasatan di bawah Akta Kawalan Bekalan (AKB) 1961.Modus operandi bagi kes ini adalah dengan membeli minyak diesel bersubsidi di beberapa buah stesen minyak dalam negeri ini dan kemudiannya dijual kepada pihak yang lain.

(Kenderaan yang telah diubah suai dengan dua unit tangki tambahan)


Seleweng minyak diesel bersubsidi, lelaki ada lima rekod jenayah ditahan

JOHOR BAHRU, 10 Ogos- Seorang lelaki ditahan ketika mengisi minyak diesel bersubsidi ke dalam enam tong yang disorok di dalam sebuah lori, di sebuah stesyen minyak di Ulu Tiram, Johor Bahru, Johor, malam semalam. Ketua Polis Daerah Seri Alam, Superintenden Mohd Sohaimi Ishak dalam kenyataannya berkata, selain tangkapan lelaki berusia 31 tahun itu, polis turut merampas enam tong berisi kira-kira 3,000 liter minyak diesel bersubsidi. Turut dirampas sebuah lori dan dua resit belian minyak berjumlah RM500 setiap helai. Hasil semakan mendapati suspek juga mempunyai lima rekod jenayah. Kes disiasat mengikut seksyen 21 Akta Kawalan Bekalan 1961 dan boleh dihukum mengikut seksyen 22 (1) akta sama.


Polis buru Tengku Nasrul bantu siasatan kes rogol

BINTULU, 10 Ogos- Polis sedang mengesan seorang penjawat awam yang dikenali sebagai Tengku Nasrul Haizal Mohd Nasir, bagi membantu siasatan kes rogol yang dilaporkan pada 29 Julai lalu.Suspek yang berusia 33 tahun difahamkan bertugas sebagai guru di salah sebuah sekolah di Sebauh, kini telah menghilangkan diri.Ketua Polis Daerah Bintulu, Superintendan Batholomew Umpit dalam kenyataannya hari ini berkata, kes melibatkan suspek yang berasal dari Tumpat Kelantan itu akan disiasat di bawah Seksyen 376 Kanun Keseksaan."Justeru, mana-mana orang awam yang mengenali atau mengetahui tentang keberadaan suspek diminta menghubungi Pegawai Penyiasat Kes Inspektor Nurikman Bin Hadi di talian 019-3517155," ujarnya.Orang ramai juga katanya boleh menghubungi terus talian Bilik Gerakan Ibu Pejabat Polis Daerah Bintulu di talian 086-318304.


Letak vape pada mulut bayi, peniaga burger direman lima hari

(Peniaga burger (tengah) dibawa ke Mahkamah Majistret Johor Bahru)

JOHOR BAHRU, 9 Ogos - Seorang lelaki yang dipercayai meletakkan vape pada mulut seorang bayi perempuan berusia tujuh bulan dalam kejadian di sebuah restoran di Bandar Baru Uda, di sini, baru-baru ini, direman selama lima hari, bermula hari ini.Perintah reman sehingga 13 Ogos terhadap peniaga burger berusia 23 tahun itu dikeluarkan Majistret R. Salini.Suspek direman bagi membantu siasatan mengikut Seksyen 31 (1) (a) Akta Kanak-Kanak 2001 yang memperuntukkan hukuman penjara sehingga 20 tahun atau denda RM50,000 atau kedua-duanya. Semalam, polis Bahagian Siasatan Jenayah Ibu Pejabat Polis Daerah Johor Bahru Utara (JBU) menahan lelaki terbabit di Jalan Putih, di sini, pukul 12.45 tengah hari.Ketua Polis Daerah JBU, ACP Rupiah Abd Wahid berkata tangkapan dibuat susulan laporan polis yang dibuat ibu kepada bayi perempuan itu pada 6 Ogos lepas.Beliau berkata wanita berusia 29 tahun itu mengatakan bahawa lelaki terbabit adalah kenalan adik perempuannya dan kejadian berlaku ketika dia bersama bayinya, adik perempuan serta lelaki terbabit berada di sebuah restoran.

(Bayi berusia tujuh bulan diletakkan vape pada mulutnya oleh seorang lelaki baru-baru ini/FOTO syot layar)

Terdahulu, tular video berdurasi 16 saat kelihatan lelaki berkenaan meletakkan vape di mulut bayi itu sambil ketawa kecil selain turut kedengaran suara wanita seolah terhibur dengan tindakan lelaki terbabit.Rakaman yang dimuat naik itu kemudiannya menjadi tular dan menerima kecaman.


Visa Furada: Pemilik agensi pelancongan mengaku tidak bersalah

(Agus Rizal Mat Ali diiringi anggota polis di perkarangan mahkamah hari ini)

KUALA LUMPUR, 9 Ogos - Seorang pengarah syarikat agensi pelancongan dihadapkan ke Mahkamah Sesyen di sini hari ini atas pertuduhan mengiklankan tawaran pakej haji furada tanpa lesen pengelola jemaah haji secara sah dari Lembaga Tabung Haji pada Mei lalu.Tertuduh, Agus Rizal Mat Ali, 50, bagaimanapun mengaku tidak bersalah selepas pertuduhan dibacakan dihadapan Hakim Kamarudin Kamsun.Mengikut pertuduhan, tertuduh sebagai pengarah syarikat UC Travel Sdn Bhd telah mengiklankan perkhidmatan pakej haji furada bagi musim 2022M/1443H dengan memuatnaik di media sosial Facebook milik Syarikat UC Travel.Dengan iklan tersebut mangsa jemaah haji telah membuat transaksi dan memilih syarikat UC Travel sebagai pengelola perjalanan haji ke Tanah Suci sedangkan syarikat UC Travel tidak mempunyai lesen pengelola jemaah haji secara sah dari Lembaga Tabung Haji.Perbuatan itu dilakukan di Pejabat Cawangan UC Travel Sdn Bhd, No 46-1, Block G, Platinum Walk, Jalan Langkawi 2, Danau Kota, di sini, 9 Mei lalu, mengikut Seksyen 27 (2) akta sama yang membawa hukuman dendan maksimum RM100,000 atau penjara selama tempoh tidak melebihi setahun atau kedua-duanya, jika sabit kesalahan.

Pada prosiding itu, pendakwaan dikendalikan Timbalan Pendakwa Raya Nur Aqilah Ishak dan Hanis Anisha, manakala tertuduh diwakili peguam Datuk Dhanaraj Vasudevan dan Ho Cheng En.Hakim membenarkan Agus diikat jamin RM50,000 dengan seorang penjamin dan menetapkan 8 September depan untuk sebutan semula kes.Setakat 31 Julai lalu, sebanyak 132 laporan polis berhubung kes penipuan pakej menunaikan ibadah haji dan umrah menggunakan visa furada direkodkan membabitkan kerugian lebih RM5.6 juta.Setiausaha Polis Malaysia Datuk Noorsiah Mohd Saaduddin berkata laporan yang diterima setakat tarikh itu melibatkan 336 orang yang menjadi mangsa penipuan tiga syarikat pelancongan swasta.Pada 7 Julai lalu, media melaporkan lebih 380 bakal jemaah haji yang menggunakan visa furada terkandas di KLIA dipercayai menjadi mangsa penipuan tiga syarikat agensi pelancongan swasta.

Berita berkaitanVisa furada: 23 kertas siasatan dibuka, kerugian cecah RM5 jutaHaji furada: “Bukan tipu kami, tapi mereka tipu Allah” - MangsaTH terus beri kesedaran risiko tawaran visa furada syarikat tidak berlesen


Polis tahan lelaki letak vape pada mulut bayi

JOHOR BAHRU, 8 Ogos- Polis menahan seorang lelaki yang dipercayai meletakkan vape pada mulut seorang bayi dalam kejadian di sebuah restoran di Bandar Baru Uda di sini, baru-baru ini.Ketua Polis Daerah Johor Bahru Utara (JBU) Asisten Komisioner Rupiah Abd Wahid berkata peniaga warga tempatan berusia 23 tahun itu ditahan Bahagian Siasatan Jenayah Ibu Pejabat Polis Daerah JBU pada 12.45 tengah hari.Beliau berkata tangkapan dibuat selepas pihaknya menerima laporan polis oleh ibu kepada bayi perempuan berusia tujuh bulan itu pada 6 Ogos lepas, yang turut menjelaskan bahawa lelaki terbabit adalah kenalan adik perempuannya.“Menurut pengadu, ketika kejadian beliau bersama mangsa, adik perempuan dan lelaki terbabit sedang berada di kedai makan.“Tiba-tiba lelaki itu yang sedang memangku mangsa, dengan niat bergurau telah meletakkan vape yang tidak berfungsi pada mulut mangsa dan kejadian itu dirakam adiknya, seterusnya dimuat naik di laman media sosial oleh adiknya dan tular,” katanya menerusi kenyataan.

(Ketua Polis Daerah Johor Bahru Utara (JBU) Asisten Komisioner Rupiah Abd Wahid)

Beliau berkata susulan itu, pihaknya membuka kertas siasatan dan permohonan reman terhadap lelaki terbabit akan dibuat esok bagi membolehkan siasatan lanjut dijalankan.Kes disiasat mengikut Seksyen 31 (1) (a) Akta Kanak-Kanak 2001, iaitu jika sabit kesalahan boleh dihukum penjara maksimum 20 tahun atau denda RM50,000, atau kedua-duanya sekali.Beliau berkata orang ramai turut dinasihati agar tidak mengeluarkan sebarang komen atau maklumat tidak benar dan bertanggungjawab menerusi media sosial, bagi mengelakkan kegusaran dalam kalangan masyarakat.Terdahulu, video berdurasi 17 saat memaparkan seorang lelaki meletakkan vape pada mulut bayi yang sedang dipangkunya itu, telah tular di media sosial serta mendapat kecaman serta reaksi daripada pelbagai pihak.


Cubaan guna lori tangki minyak sawit seleweng diesel bersubsidi, tumpas

(Sebuah lori tangki minyak sawit dalam keadaan mencurigakan dikesan di Jalan Kota Bharu - Gua Musang ditahan di Kuala Krai/KPDNHEP)

KUALA KRAI, 8 Ogos- Menggunakan lori tangki minyak sawit untuk mengangkut 30,000 liter diesel, itu modus operandi dua lelaki tempatan mengelak kegiatan haram mereka menyeleweng bahan bakar bersubsidi dikesan pihak berkuasa.Ketua Pegawai Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) negeri Kelantan, Aswadi Jaafar berkata suspek berusia 39 dan 41 tahun itu ditahan hasil risikan yang dijalankan dalam operasi bersama Pasukan Polis Marin Wilayah Tiga Tok Bali dan Polis Daerah Kuala Krai.  Menurut beliau, sebuah lori tangki minyak sawit dalam keadaan mencurigakan dikesan di Jalan Kota Bharu - Gua Musang ditahan di Kuala Krai.  Hasil pemeriksaan mendapati lori tangki itu membawa sejumlah bahan bakar diesel yang disyaki untuk tujuan diselewengkan.  Siasatan awal juga mendapati bekalan diesel berkenaan diperoleh secara belian di stesen-stesen minyak sekitar Kelantan dan Terangganu, manakala pemeriksaan terhadap lori tersebut mendapati ia telah diubah suai di bahagian tangki belakang.  Kedua-dua suspek gagal mengemukakan sebarang dokumen pemilikan.  Jelas Aswadi, pasukan operasi menyita barang kawalan minyak diesel dan menahan kedua-dua suspek bersama lori serta tangki 30 tan liter untuk siasatan selanjutnya.  Nilai diesel yang dirampas berjumlah RM64,500 manakala nilai rampasan kenderaan berjumlah RM400,000.

Suspek ditahan reman selama empat hari dan siasatan lanjut dijalankan bawah Akta Kawalan Bekalan 1961.  Katanya kerjasama bersepadu bersama agensi penguat kuasa kian giat dijalankan dari masa ke masa bagi membanteras kegiatan penyelewengan barang kawalan terutamanya di kawasan sempadan negara.  Individu ataupun peniaga yang menjalankan kegiatan tidak bermoral ini diberi amaran keras supaya menghentikan kegiatan ini, agar pengguna dapat menikmati subsidi yang dibekalkan kerajaan sepenuhnya.  Tindakan tegas akan diambil terhadap mana-mana pihak yang terbabit dengan kegiatan haram penyelewengan barangan kawalan bersubsidi.


KUANTAN, 8 Ogos- Sebanyak 6,338 laporan polis berkenaan kes jenayah penipuan komersial diterima di Pahang dalam tempoh tujuha bulan pertama tahun ini membabitkan kerugian lebih RM31.4 juta.Jumlah itu merupakan peningkatan 25.6% berbanding RM25 juta dalam tempoh sama tahun lalu. Ketua Polis Pahang, Datuk Seri Ramli Mohamed Yoosuf berkata, perkara itu amat membimbangkan dan kesedaran masyarakat perlu ditingkatkan secara berterusan.  Menurut beliau, pelbagai aktiviti pencegahan telah dilaksanakan seperti ceramah dan pameran serta siaran media menerusi radio dan televisyen melibatkan lebih 5 juta penonton.  "Orang-orang yang tidak tahu dan tidak cakna pada undang-undang akhirnya terpedaya bahawa dia ni memang melakukan kesalahan. "Sebab itu saya kata jangan dilayan pada awal lagi. Layan satu dia akan jawab dengan dua. Dia ada carta alir dia. Dia ada pola dia macam mana cara anda mejawab mereka ada cara dia. Kalau orang-orang yang mematuhi undang-undang yang lebih umurnya warga emas, dia mudah perdaya kumpulan sasaran ini yang mudah takut," kata Ramli kepada pemberita dalam sidang media di Ibu Pejabat Polis Kontinjen Pahang (IPK) di sini.

( Datuk Seri Ramli menyatakan Kes jenayah penipuan komersial meningkat lebih 25% di Pahang)

Sementara itu, Polis Pahang turut menahan 154 individu disyaki terbabit memberi, meminjam dan menjual akaun kepada pihak ketiga.  Daripada jumlah itu, 107 merupakan lelaki berusia 21 tahun hingga 64 tahun dan 47 wanita berusia 22 tahun sehingga 61 tahun.  Mereka dipercayai menerima sejumlah dana daripada pihak ketiga.  "Jadi saya menasihati semua remaja, pelajar, penganggur, mereka yang bekerja swasta dan peniaga sekiranya mereka didekati atau diminta sesiapa sahaja untuk menggunakan akaun mereka untuk apa-apa tujuan sekalipun melalui perdayaan itu, jangan sekali-kali diberikan akaun untuk digunakan," katanya.  Orang ramai boleh membuat semakan menerusi Aplikasi "Semak Mule CCID" dan CCID Info Line di talian 013-2111222.


Seludup masuk anjing dari Thailand, seorang wanita ditahan

TANAH MERAH, 6 Ogos- Seorang wanita ditahan selepas dipercayai menyeludup masuk 14 ekor anjing bernilai RM112,000 di Tanah Merah, Kelantan.  Pemangku Ketua Polis Kelantan Datuk Muhamad Zaki Harun berkata, wanita berusia 25 tahun itu ditahan oleh anggota risik Batalion 8 PGA di SJR Lalang Pepuyu Bukit Bunga jam 11.30 pagi Khamis lalu.  Hasil pemeriksaan dalam kenderaan suspek polis menjumpai 14 ekor anjing dipercayai diseludup dari negara Thailand.  Dalam kenyataan medianya, Datuk Muhamad Zaki berkata, polis menahan suspek yang merupakan wanita tempatan serta merampas barang kes termasuk kenderaan dan dibawa ke Balai Polis Lalang Pepuyu untuk tindakan selanjutnya.  Tangkapan dan rampasan diserahkan kepada Maqis Rantau Panjang untuk siasatan lanjut di bawah seksyen 11(1) Akta Perkhidmatan Kuarantin dan Pemeriksaan Malaysia (Maqis) 2011.

(Anjing-anjing yang dirampas, diseludup dari Thailand)


PGA Kuching rampas rokok tidak bercukai bernilai RM252,432

KUCHING, 6 Ogos - Polis Kuching berjaya merampas 32 kotak mengandungi 1,690 katon rokok pelbagai jenama dalam operasi di sini, semalam.Turut ditahan seorang lelaki tempatan berusia 47 tahun dan dihadapkan ke Mahkamah Majistret Kuching untuk tujuan permohonan reman bermula hari ini.Ketua Polis Daerah Kuching Asisten Komisioner Ahsmon Bajah berkata keseluruhan rampasan rokok tidak bercukai itu dianggarkan bernilai RM252,432."Serbuan dilakukan oleh sepasukan Cawangan Risikan Pasukan Gerakan Am (PGA) Sarawak kira-kira pukul 9.10 pagi di Jalan Setia Raja di sini."Kes disiasat di bawah Seksyen 135(1)(d) Akta Kastam 1967," katanya dalam satu kenyataan, hari ini.

(Lelaki tempatan berusia 47 tahun ditahan dalam serbuan semalam/FOTO PGA)

Kesalahan boleh diperuntukkan hukuman denda tidak kurang 10 ganda nilai barangan atau RM100,000 (yang mana lebih tinggi) dan tidak lebih daripada 20 kali ganda nilai barangan atau RM500,000 (yang mana lebih tinggi) atau penjara tidak kurang enam bulan dan tidak lebih lima tahun atau kedua-duanya sekali.Tambah beliau, operasi ini akan berterusan dijalankan dari masa ke semasa bagi membanteras kegiatan penyeludupan.


KPDNHEP Melaka sita stor simpanan diesel haram

(Norena (kiri) menunjukkan tangki sebuah premis yang dipercayai menjalankan aktiviti penjualan diesel bersubsidi secara haram di Kawasan Perindustrian Krubong, Melaka)

KRUBONG, 5 Ogos- Kementerian Perdagangan Dalam Negeri dan Hal Ehwal Pengguna (KPDNHEP) Melaka merampas 12,000 liter minyak diesel yang diseleweng bernilai RM186,000 dalam serbuan di sebuah stor simpanan haram di Kawasan Perindustrian Krubong, petang semalam.  Pengarah KPDNHEP negeri, Norena Jaafar berkata, dalam serbuan pada jam 2.00 petang itu, pihaknya menahan lima suspek termasuk dua warga asing berusia 20 hingga 40 tahun.  Selain itu, sebuah lori tangki lima tan dirampas bersama 22 tangki tambahan dan paip penyambung.  Berdasarkan pemeriksaan di kawasan stor terbabit, pihaknya percaya sindiket berkenaan telah menjalankan aktiviti haram itu sejak enam bulan lalu.“Modus operandi digunakan, pekerja ini akan bergerak menggunakan lori satu atau tiga tan yang membawa tangki khas berkapasiti 1,000 liter yang ditutup menggunakan kanvas di stesen-stesen minyak sekitar Melaka.“Tangki itu kemudian diisi minyak diesel bersubsidi pada harga RM2.15 seliter sehingga RM300 atau RM500 sebelum ia dijual kepada pelanggan mereka pada harga lebih RM4 seliter berbanding harga industri RM5.15 seliter membolehkan mereka mengaut keuntungan mudah lebih RM2 seliter,” katanya dalam sidang media di lokasi serbuan di Kawasan Perindustrian Krubong, di sini hari ini.

(Norena Jaafar ditemui media di Kawasan Perindustrian Krubong, Melaka)

"Kita memberi amaran kepada industri-industri tolong jangan beli di pasaran gelap. Kita tahu anda siapa, jadi tolong jangan, sebab kalau tidak dia punya hukuman sangat berat. Kita boleh caj bawah Seksyen 22 Akta Kawalan Bekalan. Kesalahan pertama dendanya kira-kira RM1 juta secara individual maknanya kalau pemilik terbukti bersalah kita boleh caj mereka sehingga RM1 juta,” kata Norena ketika ditemui media di sini. Hasil siasatan, terdapat kemungkinan pemilik stesen minyak turut bersubahat dengan sindiket terbabit.  Kes disiasat bawah Seksyen 21 Akta Kawalan Bekalan 1961.


Edar dadah, tiga lelaki dicekup polis

KEPALA BATAS, 5 Ogos- Polis daerah Seberang Perai Utara (SPU) berjaya menahan tiga lelaki yang dipercayai terlibat dengan kegiatan mengedar dadah.  Turut dirampas tujuh ketulan mampat dadah disyaki ganja seberat 8 Kilogram yang bernilai lebih RM20,000.Tangkapan dan rampasan itu dibuat dalam serbuan di sebuah pondok dekat Teluk Malas, Kuala Muda petang kelmarin.  Sementara itu, Ketua Polis daerah SPU, ACP Mohd Radzi Ahmad ketika dihubungi mengesahkan tangkapan terbabit.  Katanya, pemeriksaan mendapati ketiga-tiga suspek yang berusia antara 24 hingga 71 tahun itu positif dadah.  Mereka kini direman bagi membantu siasatan.  Kes disiasat di bawah Seksyen 39B Akta Dadah Berbahaya 1952.

(Ketua Polis daerah Seberang Perai Utara, ACP Mohd Radzi Ahmad)


Dera kanak-kanak perempuan tiga sekeluarga mengaku tidak bersalah

NEGERI SEMBILAN, 8 Ogos- Tiga sekeluarga termasuk seorang bakal penuntut universiti awam mengaku tidak bersalah di Mahkamah Sesyen Kuala Pilah atas pertuduhan mendera seorang kanak-kanak perempuan berusia lima tahun, bulan lalu. Tertuduh, R. Guna Silan, 42 tahun, K. Nagamah, 41 dan G. Nisha, 21 tahun, membuat pengakuan berkenaan selepas pertuduhan dibacakan jurubahasa mahkamah di hadapan Hakim, Norma Ismail.

(Tertuduh ketika keluar di Mahkamah Sesyen Kuala Pilah)

Berdasarkan pertuduhan bersama, kesemua tertuduh pada 15 hingga 19 Julai lalu, bertempat di Taman Seri Mahsan, Bandar Seri Jempol sebagai penjaga telah mendera menggunakan rotan, memukul, menendang dan menyimbah air panas terhadap kanak-kanak berkenaan. Tindakan tersebut menyebabkan mangsa mengalami kecederaan di seluruh badan iaitu di bahagian dada, belakang badan, kedua-dua belah tangan, kedua-dua belah kaki, kepala dan muka. Ketiga-tiga tertuduh telah melakukan kesalahan yang boleh dihukum di bawah Seksyen 31 kurungan 1 kurungan A Akta Kanak-kanak 2001 yang dibaca bersama Seksyen 34 Kanun Keseksaan.

Jika sabit kesalahan mereka boleh didenda tidak melebihi RM50,000 atau dipenjarakan selama tempoh tidak melebihi 20 tahun atau kedua-duanya. Mahkamah membenarkan jaminan kepada semua tertuduh sebanyak RM5,000 setiap seorang dengan seorang penjamin dan sebutan semula kes ditetapkan pada 23 Ogos ini. Media pada 29 Julai lalu melaporkan, polis mencari tiga individu yang mempunyai hubungan persaudaraan bagi siasatan kes dera membabitkan seorang kanak-kanak perempuan berusia lima tahun di Mahsan, Bandar Seri Jempol. Keesokan harinya, kesemua tertuduh ditahan selepas menyerah diri di Ibu pejabat Polis Daerah Jempol.